title: Schloss Hohenschwangau

text: Schloss Hohenschwangau on 1800-luvulla uusgoottilaisella tyylillä romanttisesti rekonstruoitu/jälleenrakennettu linna Etelä-Saksassa. Linna oli menettänyt sotilaallisen merkityksensä keskiajan lopulla ja oli raunioituneessa tilassa 1800-luvulla. Se oli Ludwig II:n lapsuusaikainen residenssi ja sen jälleenrakennutti hänen isänsä kuningas Maksimilian II ja se toimi Maksimilianin kuningasperheen virallisena kesäasuntona ja metsästyslinnana. Se sijaitsee Schwangaun kunnassa lähellä Itävallan rajaa. Linna selvisi vahingoitta kummastakin maailmansodasta ja nykyään siellä vierailee 300 000 turistia vuosittain.


title: Fairytales

text: Fairytales on norjalaisen Alexander Rybakin ensimmäinen studioalbumi. Se julkaistiin Norjassa ja suurimmassa osassa Eurooppaa 29. toukokuuta 2009. Suurin osa albumin kappaleista on Rybakin itse sanoittamia ja säveltämiä.


title: Fairytales

text: Albumin ensimmäinen single on 12. tammikuuta 2009 julkaistu "Fairytale", joka toi Norjalle kolmannen voiton Eurovision laulukilpailussa 2009 ja toinen single on 13. toukokuuta 2009 julkaistu "Funny Little World" 27. toukokuuta 2009 Norjan suurin sanomalehti "Verdens Gang" oli ensimmäinen joka antoi kappaleelle täydet pisteet; 6/6. "Alexander Rybakista ei ole tullut vain tähteä hetkessä, hän ansaitsee statuksensa", lehdessä sanotaan. Samana päivänä paljastettiin, että albumi on vuotanut laittomasti nettiin. Norjalainen sanomalehti "Dagbladet" oli vähemmän täpinöissään Alexanderista. "Rybak on viettelevä, muttei aivan täydellisen vakuuttava" lehden kriitikko kirjoitti antaen pisteitä 4/6. "Aftenpost"-lehti taas antoi pisteitä 5/6 sanoen Rybakia "täysin artistiksi." Ruotsalainen lehti "Aftonbladet" aiheutti kuitenkin kohua antamalla pisteitä vain 1/6 kutsuen Alexanderia "viulu hobbitiksi" ja kappaletta "smurffi hitiksi". Norjan "TV2" antoi albumille neljä tähteä kuudesta sanoen Rybakin olevan "ei-yhden-hitin-ihme lainkaan"- "NRK" antoi Rybakille hyvät arvostelut sanoen, että Rybak on "hyvä pop-säveltäjä." "Dagsvisen" antoi viisi pistettä kuudesta mainostaen "satu jatkuu!" Radio kanava "P4 Radio Hele Norge" antoi albumille melko köyhät arvostelut kutsuen sitä levyksi "13-vuotiaille tytöille ja Eurovision faneille" se sai 2 tähteä. "Bergensavisen" oli vaikuttunut levystä, erityisesti sen "persoonallisesta tyylistä" ja antoi täten levylle viisi tähteä.


title: Oscar Míguez

text: Oscar Míguez (5. joulukuuta 1927 – 19. elokuuta 2006) oli uruguaylainen jalkapalloilija. Hän edusti Uruguayta Brasilian sekä Sveitsin MM-kisoissa voittaen maailmanmestaruuden 1950. Hän pelasi MM-kisoissa yhteensä 7 ottelua tehden 8 maalia. Míguez oli Uruguayn 1. divisioonan paras maalintekijä vuosina 1948 sekä 1949.


title: Pianonopettaja

text: Pianonopettaja on Michael Haneken vuonna 2001 ohjaama palkittu elokuva. Se perustuu Elfriede Jelinekin romaaniin ja kertoo nelikymppisestä äitinsä kanssa elävästä pianonsoiton opettajasta ja seitsemäntoistavuotiaasta tekniikan opiskelijasta. Elokuva palkittiin yli kymmenellä palkinnolla, joukossa Cannesin elokuvajuhlien "grand prix" ja palkinnot parhaille mies- ja naisnäyttelijöille.


title: Annihilaatio (täsmennyssivu)

text: Annihilaatio voi tarkoittaa:


title: David Oliver

text: David Oliver (s. 24. huhtikuuta 1982) on yhdysvaltalainen pika-aitajuoksija, maailmanmestari ja olympiamitalisti.


title: David Oliver

text: Oliver sijoittui viidenneksi 110 metrin aitajuoksussa ajalla 13.24. Osakan MM-kilpailuissa 2007 hän karsiutui saman matkan välierissä. Valencian sisäratojen MM-kilpailuissa 2008 hän eteni 60 metrin aitajuoksussa niin ikään välieriin. Samana talvena hän voitti Yhdysvaltojen mestaruuden 60 metrin aidoissa.


title: David Oliver

text: Oliver voitti 110 metrin aitajuoksun Yhdysvaltojen olympiakarsinnoissa 2008. Hän saavutti pronssia Pekingin olympialaisten 2008 110 metrin aitajuoksussa ajalla 13,18. Hän jäi Dayron Roblesin voittamassa kilpailussa vain sadasosasekunnin hopeamitalisti David Paynesta. Myöhemmin samana syksynä hän voitti ajalla 13,22.


title: David Oliver

text: Dohan sisäratojen MM-kilpailuissa 2010 Oliver sai pronssia 60 metrin aidoissa ajalla 7,44. Kesäkaudella hän voitti kaikki 15 käymäänsä 110 metrin aitajuoksukilpailua. Hän sivusi Dominique Arnoldin Yhdysvaltojen ennätystä 12,90 Eugenessa 3. heinäkuuta ja paransi ennätykseen 12,89:ään Saint-Denis'ssä 16. heinäkuuta. Hän voitti myös Yhdysvaltojen-mestaruuden ja maanosien cupin.


title: David Oliver

text: Oliver voitti 110 metrin aitajuoksun Yhdysvaltojen-mestaruuden 2011. Daegun MM-kilpailuissa 2011 hän oli neljäs 110 metrin aidoissa ajalla 13,44. Seuraavan vuoden olympiakarsinnoissa hän jäi viidenneksi. Hän voitti maailmanmestaruuden Moskovassa 2013 ajalla 13,00.


title: David Oliver

text: Oliverin ennätys 110 metrin aitajuoksussa on 16. heinäkuuta 2010 Saint-Denisissä juostu 12,89 s. Aika on kautta aikain neljänneksi paras aika. Sisäradoilla hän on juossut 60 metrin aidat parhaimmillaan ajassa 7,37 s Stuttgartissa 5. helmikuuta 2011.


title: Pykälä (järjestö)

text: Pykälä ry on Helsingin yliopiston oikeustieteellisen tiedekunnan opiskelijoiden tiedekuntajärjestö. Pykälä ry:llä on jäseniä noin 1800. Pykälä ry on Suomen Lakimiesliitto ry:n jäsenjärjestö.


title: Pykälä (järjestö)

text: Yhdistyksen sääntömääräinen tarkoitus on toimia Helsingin yliopiston oikeustieteellisen tiedekunnan opiskelijoiden etujärjestönä. Tarkoitustaan yhdistys toteuttaa erityisesti osallistumalla oikeus- ja koulutuspoliittiseen vaikuttamiseen niin Helsingin yliopistossa kuin sen ulkopuolellakin.


title: Pykälä (järjestö)

text: Pykälä ry:llä on toimisto Helsingin keskustassa ja monitoimitila Sörnäisissä.


title: Pykälä (järjestö)

text: 1930-luvun alkupuolella pieni lainopin ylioppilaiden ryhmä kokoontui lähes päivittäin lukujen lomassa. Ryhmässä syntyi ajatus perustaa yhdistys korjaamaan opinnoissa ilmeneviä puutteita. Perustava kokous pidettiin maaliskuun 19. päivänä 1935. Paikalla oli tuolloin 35 juridiikan opiskelijaa, joista 24 allekirjoitti perustamiskirjan.


title: Pykälä (järjestö)

text: Perustajien joukossa olivat mm. Teuvo Aura, Harras Kyttä ja Olavi Sohlberg, jotka valittiin yhdistyksen ensimmäiseen hallitukseen.


title: Pykälä (järjestö)

text: Yhdistyksen tehtävänä oli tällöin toimia jäsentensä keskustelu- ja harrastusyhteisönä juridiikan opintoihin liittyen.


title: Pykälä (järjestö)

text: Pykälä ry:n ylin päättävä elin on yhdistyksen kokous, johon osallistumisoikeus on kaikilla yhdistyksen jäsenillä. Joka vuosi pidetään kevätkokous, jossa vahvistetaan edellisen vuoden tilinpäätös, ja syyskokous, jossa valitaan yhdistyksen puheenjohtaja ja hallitus.


title: Pykälä (järjestö)

text: Oikeusapuvaliokunta antaa oikeudellista apua opiskelijoille, jotka ovat Helsingin yliopiston ylioppilaskunnan jäseniä tai suorittavat tutkintoaan Taideyliopistossa. Oikeusapua annetaan puhelimitse, kirjeitse, sähköpostitse sekä henkilökohtaisesti. Neuvonta on maksutonta.


title: Pykälä (järjestö)

text: Pykälä ry on järjestänyt valmennuskursseja oikeustieteelliseen tiedekuntaan pyrkiville jo yli 60 vuoden ajan. Vuonna 2017 valmennuskurssien vastaavana kurssipäällikkönä toimii oikeustieteen ylioppilas Antti Silvolahti.


title: Pykälä (järjestö)

text: Inter Vivos on Pykälän viidesti vuodessa ilmestyvä jäsenlehti. Julkaisu pureutuu ajankohtaisiin juristikunnan ilmiöihin, opiskelijan arkeen sekä yleisesti niihin seikkoihin, jotka koskettavat oikkariopiskelijan elämää. Levikiltään IV on noin 1900 kappaletta; se postitetaan kaikille yhdistyksen jäsenille, eri medioihin sekä Pykälän yhteistyöyrityksille ja muille sidosryhmätahoille. IV on lisäksi saatavilla useissa kirjastoissa ja sitä voi tarkastella pdf-muodossa Pykälän kotisivuilla.


title: Pykälä (järjestö)

text: Pykälä ry:n hallitukseen kuuluu 8 henkeä, jotka valitaan syksyisin yhdistyksen sääntömääräisessä kokouksessa. Hallitus kokoontuu kesää lukuun ottamatta viikoittain yhdistyksen tiloissa Sörnäisissä. Tällä hetkellä (2018) hallitukseen kuuluvat:


title: Edvard Haga

text: Edvard Haga (19. lokakuuta 1893 Vöyri – 21. tammikuuta 1968 Vaasa) oli suomalainen poliitikko. Hänen puolueensa oli Ruotsalainen kansanpuolue.


title: Edvard Haga

text: Haga valittiin eduskuntaan viisissä vaaleissa, 1929, 1930, 1933, 1936 ja 1939, ja hän toimi kansanedustajana viidentoista vuoden ajan, elokuusta 1929 heinäkuuhun 1944. Hän edusti Vaasan läänin pohjoista vaalipiiriä ja eduskunnan valiokunnista hän vaikutti laki- ja talousvaliokunnassa, maatalousvaliokunnassa ja suuressa valiokunnassa. Hän vaikutti poliittisella urallaan myös Vöyrin kunnallispolitiikassa ja oli sekä kunnan kunnallislautakunnan että kunnanvaltuuston puheenjohtaja. Vuonna 1943 hänelle myönnettiin kunnallisneuvoksen arvonimi.


title: Edvard Haga

text: Kansakoulun ja kansanopiston käynyt Haga jätti kansanedustajuuden siirryttyään Vöyrin säästöpankin johtajaksi. Varaedustajan paikalta eduskuntaan nousi Johan Otto Söderhjelm. Hän toimi säästöpankinjohtajana 17 vuoden ajan, vuoteen 1961. Hän työskenteli myös Vöyrin kunnansihteerinä, vuosina 1925–1929, ja maanviljelijänä. Hän oli lähtöisin maanviljelijäperheestä.


title: Edvard Haga

text: Hänen puolisonsa oli Anna Lisa Enges, jonka kanssa hän avioitui vuonna 1920. Haga kuoli tammikuussa 1968, 74-vuotiaana.


title: Lusin varalaskupaikka

text: Lusin varalaskupaikka on Heinolan kaupungissa entisen Heinolan maalaiskunnan alueella Lusissa valtatiellä 5 sijaitseva lentokoneiden varalaskupaikka, jota käytetään noin 15 Suomen ilmavoimien varalentotukikohdan toimintojen harjoitteluun. Varalaskupaikan asfalttibetonilla päällystetty kiitotie on 2 700 metriä pitkä ja noin 40 metriä leveä.Varalentotukikohtiin voidaan hajauttaa Suomen ilmavoimien hävittäjien toimintaa siten, että ne voidaan tankata ja aseistaa. Varalentotukikohdan varustukseen kuuluvat muun muassa kiitotievalot, lähestymisvalot ja lähestymismajakat. Kaikkiaan Suomen ilmavoimien varatukikohdan varustus varalaskupaikalle tuotuna voi edellyttää 20 yhdistelmäkuorma-autollista varusteita.


title: Lusin varalaskupaikka

text: Lusin varalaskupaikan päässä oli "Pikku Vitonen" -niminen kahvila 1990-luvulle saakka, kunnes liittymä sinne suljettiin. Varalaskupaikan lähellä on maatila, jonka vuoksi lypsyaikana on lentoharjoituksissa pidetty kahden tunnin tauot.


title: Vuoden uusmaalainen kylä

text: Vuoden uusmaalainen kylä valitaan vuosittain. Valinnan on tehnyt vuoteen 1993 saakka Uudenmaan maakuntaliitto ry:n hallitus, 1994 lähtien Uudenmaan liiton maakuntahallitus. Vuotuisella valinnalla on haluttu kiinnittää huomiota kuntien ja sen asukkaiden yhteiseen vastuuseen alueidensa suunnittelussa ja kehittämisessä. Kuntia on haluttu myös kannustaa pyrkimyksissä hyvän asuinympäristön luomiseen asukkailleen sekä hyvään rakennustapaan. Lisäksi on pyritty tukemaan yksityisiä kansalaisia aloitteellisuuteen ja aktiivisuuteen oman kotiseutunsa hyväksi.


title: Vuoden uusmaalainen kylä

text: Valinnoissa on korostettu kylän omaehtoista kulttuuritoimintaa, perinteen vaalimista, uusien innovaatioiden kehittämistä ja yhteistoimintaa kylän elinolosuhteiden parantamiseksi. Valintakriteereissä maakuntahallitus voi painottaa peruskriteeristön lisäksi myös Uusimaa-viikon teemoitusta.


title: Vuoden uusmaalainen kylä

text: Valinta ei ole aina kohdistunut tavallisiin maaseutukyliin, vaan myös samat kriteerit täyttäviin kaupunginosiin. Valintamenettelyä tarkistettiin 2012 valinnasta lähtien, jolloin siirryttiin vuorovuosin valitsemaan kylä ja kaupunginosa. Syksyisin hakuun tuleva maininta myönnetään koko seuraavalle vuodelle. Esim. 2014 syksyllä on haussa 2015 kaupunginosanimitys, 2015 syksyllä seuraava vuoden kylä -nimitys.


title: Vuoden uusmaalainen kylä

text: Uudenmaan liiton maakuntahallitus valitsee vuosittain hakemuksien perusteella vuoden uusmaalaisen kylän tai kaupunginosan.


title: Jyrki Härkönen

text: Jyrki Härkönen (s. 1961) on suomalainen toimittaja ja Suomen ortodoksisen kirkon arkkipiispan Leon teologinen sihteeri. Hän on koulutukseltaan teologian maisteri. Härkönen on 1990-luvulla toiminut Uudenmaan ortodoksien lehden "Ortodoksiviestin" päätoimittajana.


title: Jyrki Härkönen

text: Jyrki Härkönen on opiskellut ja työskennellyt Ranskassa ja Venäjällä. Hän on suorittanut teologian maisterin tutkinnon ("maitre en théologie") Pyhän Sergein instituutissa Pariisissa ja kanttorin tutkinnon Suomen ortodoksisessa pappisseminaarissa. Hän omistaa uutistoimisto Logosmedian. Härkönen on myös ollut Suomen ortodoksisen kirkon ulkomaanapujärjestön Ortaidin projektipäällikkönä.


title: Jean-Christophe Spinosi

text: Jean-Christophe Spinosi (s. 2. syyskuuta 1964) on ranskalainen kapellimestari ja viulisti sekä Quatuor Matheus -orkesterin perustaja (1991), myöhemmin kokoonpano on tullut tunnetuksi nimellä Ensemble Matheus. Hänet tunnetaan erityisesti perehtyneisyydestään barokin ajan instrumentaali- ja vokaalimusiikkiin, eritoten Vivaldin oopperoiden tunnetuksitekemiseen.


title: Tanskan protektoraatti

text: Tanskan protektoraatti oli Saksan valtakunnan suojelualueekseen eli protektoraatikseen ottama Tanskan kuningaskunta vuosina 1940–1943. Saksan näkökulmasta Tanskan kuningaskunta oli suvereeni valtio, jota ei ollut integroitu kansallissosialistiseen hallintojärjestelmään, vaan Saksan korkea-arvoisin virkamies Tanskan alueella oli muodollisesti vain täysivaltainen lähettiläs, joka hyväksytti akkreditointivaltakirjansa Tanskan kuninkaalla. Vasta 1943, kun tanskalaiset olivat vastustaneet saksalaisia, muutti Saksa hallinnon Tanskan valtakunnankomissariaatiksi, mikä vastasi miehitysvallan siviilihallintoa Norjan valtakunnankomissariaatin tapaan.


title: Terrifying Stories from T-Bone Town

text: Terrifying Stories from T-Bone Town on suomalaisen yhtyeen Honey B and the T-Bones kymmenes albumi.


title: Otto von Stülpnagel

text: Otto von Stülpnagel (16. kesäkuuta 1878 Berliini, Saksa – 6. helmikuuta 1948 Pariisi, Ranska) oli saksalainen ilmavoimien kenraali ja jalkaväenkenraali, joka toimi Saksan sotilaskäskynhaltijana miehitetyssä Ranskassa ja Belgiassa toisen maailmansodan aikana. Hän syyllistyi tällöin sotarikoksiin, joiden takia hän oli syytettynä sodan jälkeen. Kun hän kuitenkin torjui SS:n vaatimukset vielä jyrkemmistä väkivaltaisuuksista, hänet siirrettiin helmikuussa 1942 Berliinin esikuntatehtäviin. Käskynhaltijan tehtävä annettiin hänen serkulleen Carl-Heinrich von Stülpnagelille. Otto von Stülpnagel teki vankilassa itsemurhan vuoden 1948 alkupuolella.


title: Tsahiagiin Elbegdorž

text: Tsahiagiin Elbegdorž (, s. 30. maaliskuuta 1963) on Mongolian presidentti kesäkuusta 2009 heinäkuuhun 2017. Hän voitti 24. toukokuuta 2009 järjestetyt vaalit, joissa hän sai 51 % kannatuksen. Hän toimi Mongolian pääministerinä vuonna 1998 ja 2004–2006. Hän edustaa Demokraattista puoluetta, jota on johtanut 1996–1999 ja 2006–2008.


title: Tsahiagiin Elbegdorž

text: Elbegdorž toimi koneistajana Erdenetin kuparikombinaatissa ennen asepalveluksensa alkua 1982. Hän johti vallankumouksellista nuorisoliittoa armeijassa ja pääsi palkkiona opiskelemaan journalistiikka ja marxismi-leninismiä Lviviin Neuvostoliittoon Glasnostin aikana. Hän työskenteli myöhemmin armeijan Ulaan Od -lehdessä.


title: Tsahiagiin Elbegdorž

text: Elbegdorž osallistui demokratiamielenosoituksiin Ulan Batorissa loppuvuodesta 1989 ja hänet valittiin 1990 Kansankongressiin, jossa hän oli laatimassa maalle uutta perustuslakia. Hän perusti Mongolian ensimmäisen itsenäisen lehden, Ardtšilalin ja toimitti sitä vuodesta 1990, sekä tv-kanavan 1994.


title: Tsahiagiin Elbegdorž

text: Elbegdorž johti Demokraattisen puolueen ja sosiaalidemokraattien liittouman vaalivoittoon 1996. Vuonna 1998 perustuslaista poistettiin pykälä, joka kielsi kansanedustajia toimimasta ministereinä ja Elbegdorž valittiin huhtikuussa 1996 maan pääministeriksi. Erdenetin kaivosyhtiön johtajan vaihdon jälkeen parlamentti äänesti Elbegdoržin eroamaan saman vuoden joulukuussa.


title: Tsahiagiin Elbegdorž

text: Ensimmäisen pääministerikautensa jälkeen hän opiskeli University of Colorado at Boulderissa taloustieteitä ja Harvardissa John F. Kennedy School of Governmentissa julkishallinnon tutkinnon 2002.


title: Tsahiagiin Elbegdorž

text: Elokuussa 2004 Elbegdorž valittiin uudelle kaudelle pääministeriksi, vaikka hän ei ollutkaan enää parlamentin jäsen. Mongolian kansanvallankumouksellinen puolue (MPRP) jätti hallituksen, joka kaatui tammikuussa 2006. Vuoden 2008 vaaleissa hän asettui uudelleen ehdolle parlamenttiin ja johti Demokraattisen puolueen vaalikampanjaa. MPRP:n julistauduttua vaalivoittajaksi Elbegdoržin kannattajat protestoivat vaalin tulosta ja syyttivät vaalivilppiä.


title: Tsahiagiin Elbegdorž

text:
Demokraattinen puolue asetti Elbegdoržin presidenttiehdokkaakseen huhtikuussa 2009. Vaaleissa hän sai 51,24 prosenttia äänistä istuvaa presidenttiä Nambaryn Enhbajaria vastaan.
Vuoden 2013 vaaleissa Elbegdorž valittiin jatkokaudelle.


title: Tsahiagiin Elbegdorž

text: Mongolian vuoden 2017 presidentinvaaleissa Elbegdorž ei voinut enää asettua ehdokkaaksi.


title: Now & Eternity

text: Now & Eternity on suomalaisen yhtyeen Honey B and the T-Bones yhdeksäs albumi.


title: Roman Romanenko

text: Roman Jurjevitš Romanenko (; s. 9. elokuuta 1971 Štšolkovo, Neuvostoliitto) on venäläinen kosmonautti.


title: Roman Romanenko

text: Hän on asunut jo lapsena Tähtikaupungissa, jonka lukiosta hän siirtyi Ilmavoimiin valmistuen vuonna 1992 insinööriksi ja lentäjäksi. Hän lensi Aero L-39 Albatros -suihkukoulukoneita ja Tupolev Tu-134 -kuljetuskoneita kaikkiaan noin 500 tuntia. Hän on majuri ja pääsi kosmonauttikoulutukseen vuonna 1997. Hän on naimisissa Julia Leonidovna Romanenkon kanssa. Harrastuksiin kuuluu sukeltaminen, tennis, turismi, veneily, lentopallo, musiikki ja autojen entisöinti.


title: Roman Romanenko

text: Hän toimi Oleg Kotovin varamiehenä Sojuz TMA-10 -lennolla ja Fjodor Jurtšihinin varamiehenä ISS-avaruusaseman Retkikunta 15:n miehistössä.


title: Roman Romanenko

text: Hän lensi Sojuz TMA-15:n päällikkönä toukokuun lopussa 2009 ISS:lle liittyäkseen Retkikunta 20:n ja Retkikunta 21:n miehistöön lentoinsinöörinä. Hän laskeutui Maahan 1. joulukuuta 2009 Sojuz TMA-15:n mukana.


title: Stilbeeni

text: Stilbeeni (CH) voi viitata kahteen keskenään isomeeriseen hiilivetyyn


title: Kanadangaeli

text:
Kanadangaeli on gaelin kielen murre, jota puhutaan nykyisin vain Cape Bretonin saarella Nova Scotiassa.
Monet gaelin kielen puhujista ovat keski-ikäisiä ja vain harvat lapset osaavat sitä, vaikka se oli vuonna 1850 Kanadan kolmanneksi suurin kieli englannin ja ranskan jälkeen. Nova Scotiassa asui parhaimmillaan 227 000 ensimmäisenä tai toisena kielenään gaelia puhuvaa asukasta. Vuonna 1991 kieltä osaavia oli enää alle 30 000.


title: Kanadangaeli

text: Ensimmäiset gaelin puhujat tulivat Nova Scotiaan vuonna 1629 Skotlannin Ylämailta. He saapuivat William Alexanderin perustamaan siirtokuntaan, St. Croix -joen ja Saint Lawrencen lahden väliselle alueelle. Siirtokunta perustettiin kuningas Jaakko I:n käskystä ja se sai nimekseen ”Nova Scotia” (tunnettiin myos nimella New Scotland). Siirtokunta jouduttiin hylkäämään vain muutaman vuoden jälkeen ja Ranska sai alueen 1632. Alue palautettiin Brittien hallintaan vasta Utrechtin rauhansopimuksen jalkeen vuonna 1713. Hudson's Bay Companyn saatua hallintaansa Rupertinmaan ja laajat kauppaoikeudet alueella vuonna 1670, maahan saapui 1700-luvun alkupuolella enenevässä määrin gaelia puhuvia siirtolaisia Skotlannista. 1800-luvun alkupuolella Thomas Douglas perusti keskiseen Kanadaan, nykyisen Manitoban provinssin alueelle Redjoen siirtokunnan, jonne hän toi köyhiä skotlantilaisia, joista useimmat puhuivat ainoastaan gaelia. Tämän vuoksi alueella oli myös gaelia puhuvia métisejä. 1900-luvulla skotlantilaiset muuttivat yhä kauemmaksi länteen ja vuonna 1911 heidän osuutensa Kanadan läntisten provinssien väkiluvusta oli noin 14–18 prosenttia.


title: Dmitri Kondratjev

text: Dmitri Kondratjev (; s. 25. toukokuuta 1969 Irkutsk, Neuvostoliitto) on venäläinen kosmonautti. Hän toimi ISS-avaruusaseman miehistön Retkikunta 26:n lentoinsinöörinä ja Retkikunta 27:n komentajana. Hän toimi 15. joulukuuta 2010 alkaneen Sojuz-lennon TMA-20 komentajana. Hän palasi Maahan 24. toukokuuta 2011 lennolla Sojuz TMA-20.


title: Miinalaiva Baltic

text: Miinalaiva Baltic oli Suomen merivoimissa palvellut miinalaiva. Baltic oli rakennettu vuonna 1898. Alus kuului 1920-luvulla Finska Angfartygs Aktiebolagetille, jolloin sen kotipaikkana oli Helsinki. Merivoimien palvelukseen se otettiin YH:n alettua lokakuussa 1939. Aluksen valmistelut sujuivat nopeasti, vaikka ammattitaitoisen henkilöstön puute sitä haittasikin. Talvisodan aikana Baltic laski miinoja Itämerelle. Alus palautettiin sodan päätyttyä omistajilleen.


title: Miinalaiva Baltic

text: Aluksen päällikkönä toimi talvisodassa kapteeniluutnantti E. Mäntyvaara.


title: North American T-28 Trojan

text: North American Aviation T-28 Trojan on North American Aviationin valmistama Yhdysvaltain ilmavoimien ja laivaston koulutuskone. Se tuli käyttöön 1950-luvun alussa, mutta poistui jo 1960-luvun alussa ilmavoimista. Yhdysvaltain laivasto käytti konetta 1980-luvun alkuun.


title: North American T-28 Trojan

text: Ensilentonsa 24. syyskuuta 1949 lentänyttä konetta valmistettiin noin 2 000 kappaletta.


Maastojuoksun Suomen-mestaruuskilpailut 2007 käytiin 20. toukokuuta Imatralla. Järjestävänä seurana oli Imatran Urheilijat. Miesten 4 kilometrin juoksun voitti Jukka Keskisalo ja 12 kilometrillä paras oli Jussi Utriainen. Naisten 6 kilometrin nopein oli Mari Järvenpää.


Maastojuoksun Suomen-mestaruuskilpailut 2008 käytiin 18. toukokuuta Vammalassa. Järjestäjinä olivat Vammalan seudun Voima ja Liikuttavat. Miesten 4 kilometrin juoksun voitti Jukka Keskisalo ja 12 kilometrillä paras oli Jussi Utriainen. Naisten 6 kilometrin nopein oli Annemari Sandell-Hyvärinen.


Maastojuoksun Suomen-mestaruuskilpailut 2009 käytiin 17. toukokuuta Savonlinnassa. Järjestävänä seurana oli Savonlinnan Riento. Miesten 4 kilometrin juoksun voitti Jukka Keskisalo ja 12 kilometrillä paras oli Matti Räsänen. Naisten 6 kilometrin nopein oli Annemari Sandell-Hyvärinen.


title: Hovijunkkari

text: Hovijunkkari (, ) on Ruotsissa aiemmin käytössä ollut hovivirkamiehen nimitys. Hovijunkkarin tehtävänä oli erityisesti leikata paisti annoksiksi kuninkaallisilla juhla-aterioilla. Myöhemmin hovijunkkari oli kuninkaan kunnianosoituksena myöntämä arvonimi, johon ei liittynyt mitään työsuoritusta. Nimitys ei ole ollut käytössä pitkään aikaan.


title: Andrei Borisenko

text: Andrei Borisenko ( s. 17. huhtikuuta 1964 Leningrad, Neuvostoliitto) on venäläinen kosmonautti. Hän osallistui ensimmäisellä avaruuslennollaan kansainvälisen avaruusaseman Retkikunta 27:n ja Retkikunta 28:n miehistöihin. Borisenko palasi Maahan 16. syyskuuta 2011 lennolla Sojuz TMA-21.


title: Myllyvero

text: Myllyvero () oli Ruotsissa ja Suomessa 1500-luvulta lähtien käytössä ollut elinkeinovero, jota suorittivat valtiolle kaikki kaupallisten ja kotitarvemyllyjen omistajat. Veron suuruus oli yksi neljäsosa jauhomyllyn tai viljasurvinlaitoksen tuloista, mukaan lukien vesilaitoksen tulot. Suomessa myllyvero lakkautettiin vuonna 1882. Ne palkansaajat, jotka olivat saaneet palkkansa myllyverotuloista, alkoivat saada palkkansa rahana valtion varoista.


title: Juri Gidzenko

text: Juri Gidzenko (; s. 26. maaliskuuta 1962 Elanets, Mykolajivin alue, Ukrainan SNT) on ukrainalais-venäläinen kosmonautti. Hän on Venäjän ilmavoimien eversti (lentäjäksi v. 1983) ja kaukokartoitustutkija (1994) ja avaruuslentäjä (koulutuksessa 1987–1989). Hän on myös laskuvarjohyppykouluttaja. Hän on naimisissa Olga Vladimirovna Shapovalovan kanssa. Perheessä on kaksi poikaa, Sergei ja Aleksandr.


title: Juri Gidzenko

text: Gidzenko on saanut Venäjän federaation sankari -mitalin.


title: Juri Gidzenko

text: Gidzenko oli Euro-Mir-94-lennon varamiehistössä. Hän oli avaruudessa Mir-avaruusasemalla 3. syyskuuta 1995 – 29. helmikuuta 1996. Hän oli 3. lokakuuta 2000 – 31. maaliskuuta 2001 ISS-avaruusaseman ensimmäisessä miehistössä. Hän oli 25. huhtikuuta 2002 alkaneen 9-päiväisen Sojuz TM-34 -lennon päällikkö.


title: Mimmi

text: Mimmi on suomalainen naisen etunimi, jonka katsotaan yleensä perustuvan nimeen Vilhelmiina. Mimmi on voinut paikoin kehittyä myös Jeminasta. Mimmin nimipäivää on vietetty vuodesta 1951 lähtien 26. toukokuuta.


title: Mimmi

text: Mimmi-nimi on ollut Suomessa käytössä 1800-luvun loppupuolelta alkaen, ja se on ollut siitä lähtien yleinen koko maassa. Väestörekisterikeskuksen tietojen mukaan Mimmin on toukokuuhun 2018 mennessä saanut etunimekseen mukaan 1 343 naista. Mimmi esiintyy toisinaan myös epävirallisena nimenä, esimerkiksi Emilian tai Mirjan lempinimenä.


title: Mimmi

text: Suomen lisäksi Mimmi tunnetaan Ruotsissa. Siellä nimen lähtökohtana on pidetty Mariaa ja sen ranskalaista kutsumamuotoa Mimi. Yhtä hyvin Mimmi voi kuitenkin viitata Vilhelminaan tai muihin "mi"-tavun sisältäviin nimiin.


title: Mimmi

text: Etunimestä Mimmi on 1900-luvulla kehittynyt arkityylinen sana "mimmi", joka tarkoittaa naista tai tyttöä. Esimerkiksi jalkapallopiireissä on jo vuosikymmeniä puhuttu "mimmiliigasta" eli naisjoukkueiden sarjasta. Myös kevyestä chick lit -kirjallisuudesta on joskus käytetty leikkisää suomennosta "mimmikirjallisuus".


title: Avoimet oppiresurssit

text: Avoimet oppiresurssit (open educational resources, OER) ovat opetuksessa käytettäviä sisältöjä, joita kaikki voivat vapaasti luoda, uudelleenkäyttää, sovittaa ja jakaa. OER-termi otettiin käyttöön vuonna 2002 ja kattaa sekä oppisisällöt (kurssit, moduulit, oppimisaihiot, kokoelmat) että välineet (laatiminen, varannot, sisällönhallintajärjestelmät, verkkoyhteisöt).


title: Avoimet oppiresurssit

text: OER-liikkeen merkittävin rahoittaja on Hewlett-säätiö. OER-nimikkeellä tehty kehitystyö on läheisesti FLOSS-yhteisön työssä mukana.


title: Avoimet oppiresurssit

text: Avointen oppiresurssien käytöllä saavutetaan opetuksessa useita hyötyjä:


title: Avoimet oppiresurssit

text: Toisaalta avointen oppiresurssien käytöllä on myös haittapuolia:


title: Avoimet oppiresurssit

text: Avointen oppisisältöjen tuottaminen ei ole Suomessa järjestelmällistä. Yksittäiset opettajat julkaisevat materiaalejaan verkossa avoimella lisenssillä, mutta yksikään koulu ei ole kokonaisuutena siihen ryhtynyt. Metropolia on ensimmäisenä oppilaitoksena liittynyt OCW-konsortioon.


title: Avoimet oppiresurssit

text: Osittain avoimia resursseja:


title: Amitabh Bachchan

text: Amitabh Bachchan (oik. Amitabh Harivansh Bachchan; s. 11. lokakuuta 1942 Allahabad) on intialainen näyttelijä. Hän tuli tunnetuksi Bollywoodissa 1970-luvulla, ja on nykyisin yksi Intian elokuvateollisuuden merkittävimmistä henkilöistä. Bachchanista käytetään myös nimitystä "Big B".


title: Amitabh Bachchan

text: Bachchan on voittanut uransa aikana lukuisia palkintoja, muun muassa kolme National Film Awards -palkintoa ja neljätoista Filmfare Awards -palkintoa. Näyttelemisen ohella Bachchan on toiminut muun muassa elokuvatuottajana ja juontajana. Hän oli myös Intian parlamentin jäsen 1984–1987. Vuonna 1984 hän sai Padma Shri -palkinnon.


title: Amitabh Bachchan

text: Amitabh Bachchan tunnetaan syvästä baritoniäänestään. Hän on ollut kertojana, playback-laulajana sekä juontajana lukuisissa ohjelmissa. Tunnettu elokuvaohjaaja Satyajit Ray oli niin vaikuttunut Bachchanin äänestä, että hän päätti käyttää hänen ääntään kertojanäänenä elokuvassa "Shakinpelaajat", koska hän ei löytänyt sopivaa roolia hänelle. Vuonna 2005 Bachchan lainasi äänensä Oscar-palkittuun ranskalaiseen dokumenttiin "Pingviinien matka", jonka ohjasi Luc Jacquet.


title: Amitabh Bachchan

text: Bachchan juontaa "Haluatko miljonääriksi?" -ohjelman intialaista versiota "Kaun Banega Crorepatia".


title: Amitabh Bachchan

text: Keväällä 2016 julkaistujen veronkiertoa paljastavien Panaman papereiden mukaan Bachchan on johtanut vähintään neljää veroparatiisiyhtiönä toiminutta kuljetusfirmaa, jotka on rekisteröity Brittiläisille Neitsytsaarille tai Bahamaan. Bachchan on kieltänyt kaikki syytökset ja vakuutti, että on maksanut aina veronsa Intiaan.


title: Amitabh Bachchan

text: Bachchan meni naimisiin näyttelijä Jaya Bhadurin kanssa vuonna 1973. Heillä on kaksi lasta, Shweta Bachchan-Nanda ja Abhishek Bachchan, joka on myös tunnettu näyttelijä.


title: Amitabh Bachchan

text: Bachchanilla todettiin vuonna 1984 myasthenia gravis, lihasheikkoutta ja -väsyvyyttä aiheuttava autoimmuunisairaus.


title: Tesmayrtit

text: Tesmayrtit ("Adoxa") on suku tesmayrttikasvien heimossa. Sukuun kuuluu noin kolme lajia, joista kaksi ovat endeemisiä Kiinassa.


title: Yanggakdo-hotelli

text: Yanggakdo-hotelli on hotelli Pjongjangissa Pohjois-Koreassa. Rakennus on 47-kerroksinen ja 170 metriä korkea. Hotellihuoneita on tuhat. Hotellissa on huoneiden lisäksi muun muassa pyörivä ravintola 47. kerroksessa. Saarella sijaitseva hotelli avattiin vuonna 1995.


title: Aisha Rateb

text: Aisha Rateb Soad (Aʾisha Ratib, s. 1928) on egyptiläinen juristi, diplomaatti ja professori.


title: Aisha Rateb

text: Vastavalmistuneena lakimiehenä vuonna 1949 Aisha Rateb haki tuomarin virkaa Egyptin valtioneuvostossa, mutta pääministeri Hussein Sirri Pasha hylkäsi hänen hakemuksensa poliittisin perustein. Vaikka Egyptin perustuslaki takaa naisten ja miesten tasavertaisen kohtelun, vuosikymmeniin naiset eivät päässeet Egyptissä yleiseksi syyttäjäksi, joka perinteisesti on ollut lakimiesten työuran ensimmäinen virka.


title: Aisha Rateb

text: Vuonna 1971 Rateb valittiin toisena naisena Egyptin hallituksen sosiaaliministeriksi. Edellisenä vuonna hänestä oli tullut Kairon yliopiston ensimmäinen kansainvälisen oikeuden professori. Ministerinä hän toimi aina vuoteen 1977. Vuosina 1979–1981 Aisha Rateb oli Egyptin Tanskan suurlähettiläänä. Rateb oli ensimmäinen Egyptin suurlähettilääksi valittu nainen. Vuosina 1981–1984 Ratebin asemamaana oli Saksan liittotasavalta.


title: HMS Colossus (R15)

text: HMS Colossus (viirinumero R15) oli vuonna 1943 vesillelaskettu Britannian Kuninkaallisen laivaston Colossus-luokan lentotukialus, joka palveli toisessa maailmansodassa Tyynellämerellä. Alus lainattiin 1946 Ranskalle, joka nimesi aluksen FS "Arromanchesiksi". Ranskan laivaston palveluksesta alus poistettiin 1970-luvun alussa, ja se romutettiin 1974.


title: HMS Colossus (R15)

text: Aluksen ensimmäinen kölin osa laskettiin paikalleen 1. kesäkuuta 1942 eli kolme päivää ennen ratkaisevaa Midwayn taistelua, jota pidetään Tyynenmeren sodan käännekohtana.


title: HMS Colossus (R15)

text:
"HMS Colossuksen" ensimmäinen päällikkö komentaja Graham Henry Stokes astui alukseen 26. heinäkuuta 1944 tarkastamaan aluksen ennen sen käyttöönottoa. Alus määrättiin palvelukseen 1. joulukuuta, jolloin pääosa sen uudesta miehistöstä siirtyi alukselle. Muutaman päivän alus oli lähivesillä koeajoissa, kunnes se 5. joulukuuta hinattiin North Shieldsiin viralliseen luovutukseen. Alus miehistöineen joutui odottamaan luovutuspoijulla yhdeksän vuorokautta, kun telakan edustajat säätivät aluksen koneita.
"HMS Colossus" lähti 14. joulukuuta Rosythiin, jota tukikohtana pitäen aluksen varsinaiset koeajot suoritettiin. Koeajojen aikana aluksen suojana oli hävittäjä "HMS Verdun". Alus purjehti 26. joulukuuta Greenockiin, jonne se saapui 27. joulukuuta hävittäjien "HMS Obedient" ja "HMS Orwell" suojaamana. Greenockissa aloitettiin varsinainen miehistön kouluttaminen tehtäviinsä.


title: HMS Colossus (R15)

text: Ensimmäinen lentokone, Supermarine Seafire, laskeutui "HMS Colossuksen" lentokannelle 2. tammikuuta 1945 kello 11.26. Sen jälkeen laskeutuivat Grumman F4F Wildcat, Fairey Barracuda, Grumman TBF Avenger ja Vought F4U Corsair. Siitä alkoi kolmipäiväinen lentotoiminnan testaaminen. Aluksen koeajot katsottiin päättyneiksi 8. tammikuuta, jolloin "HMS Colossus" palasi Greenockiin.


title: HMS Colossus (R15)

text: "HMS Colossus" aloitti purjehduksen 13. tammikuuta Firth of Clydestä Irlanninmerelle, jossa alukselle laskeutui 18 827 laivueen Fairey Barracudaa. Myöhemmin samana päivänä alus ankkuroitui Belfast Loughiin ottamaan vastaan laivueen henkilöstön. Vielä samana yönä se palasi Firth of Clydeen. Seuraavana päivänä laivueen lentäjät harjoittelivat toimintaa tukialuksella.


title: HMS Colossus (R15)

text: "HMS Colossus" liittyi 15. tammikuuta "HMS Venerablen" ja "HMS Vengeancen" kanssa samaan osastoon, jonka alukset harjoittelivat itsenäisesti Irlanninmeren alueella. Alukselle laskeutui 22. tammikuuta 10 1846 laivueen Vought Corsairia. Uusi laivue osallistui koulutukseen, kunnes 17 aluksella olleista 21 lentokoneesta siirtyi 27. tammikuuta maihin RNAS Eglintoniin. Alus ankkuroitiin kahdeksi viikoksi Greenockiin, ja sinä aikana suuri osa miehistöstä sai lomaa maissa.


title: HMS Colossus (R15)

text: Koulutus jatkui 13. helmikuuta yhä siihen asti, kunnes koulutustaso tarkastettiin 26. helmikuuta. Alus kiinnittyi Greenockin laituriin uudelleen seitsemäksi vuorokaudeksi, ja sinä aikana aluksen pääkattilat huollettiin ja osa miehistöstä pääsi lomalle.


title: HMS Colossus (R15)

text: "HMS Colossus" lähti 5. maaliskuuta suorittamaan edelleen koulutuslentoja saattajanaan aseistettu kauppalaiva (AMC) "HMS Pretoria Castle", kunnes se ankkuroitui 9. maaliskuuta Greenockiin, josta se purjehti seuraavana päivänä ylävirtaan Glasgow'n King George V -laituriin lähelle RNAS Abborsich (nykyinen Glasgow'n kansainvälinen lentoasema). Siellä aluksen varastot täydennettiin ja lentokoneet siirrettiin alukseen. Alukselle siirtyi myös 11. lentotukialusviirikön komentaja kontra-amiraali Cecil Halliday Jepson Harcourt, joka nosti lippunsa alukselle.


title: HMS Colossus (R15)

text: "HMS Colossus" purjehti 12. maaliskuuta hitaasti alavirtaan ja palasi Firth of Clydeen, jossa se kohtasi "HMS Venerablen" ja "HMS Vengeancen" sekä tukialusviirikön saattajat HMCS "Assiniboinen", "HMS Escortin", "HMS Inmanin", "HMS Stockhamin", "HMS Tartarin" ja "HMS Ulysseksen" ennen koko osaston lähtöä Välimerelle.


title: HMS Colossus (R15)

text: Osaston lähestyessä 16. maaliskuuta Gibraltaria siihen liittyivät hävittäjät "HMS Malcolm", "HMS Verity" ja "HMS Wolverine". Gibraltarilla osasto pysähtyi tunniksi täydentämään varastoja ja vastaanottamaan postia, minkä jälkeen osasto jatkoi matkaa ja saapui 20. maaliskuuta Maltalle.


title: HMS Colossus (R15)

text: Osasto pysähtyi joksikin aikaa Maltalle, kun kontra-amiraali Harcourt siirsi lippunsa "HMS Venerablelle". "HMS Colossus" jätti sisaraluksensa Maltalle. Pääosa aluksen koneista siirtyi 22. maaliskuuta maatukikohtaan ennen sen purjehdusta Alexandrian satamaan huollettavaksi.


title: HMS Colossus (R15)

text: "HMS Colossus" viipyi telakalla lähes kuusi viikkoa ja oli siitä ajasta kaksi vuorokautta kuivatelakalla. Se aloitti purjehduksen 2. toukokuuta, ja maissa olleet lentokoneet palasivat kannelle. Aluksen laivueet aloittivat kolmiviikkoisen koulutusjakson. "HMS Colossus" palasi 22. toukokuuta satamaan ja kohtasi kaksi päivää myöhemmin loppuosan tukialusviiriköstä saattajineen, johon oli nyt liittynyt myös "HMS Glory".


title: HMS Colossus (R15)

text: "HMS Colossus" aloitti yhdessä "HMS Vengeancen" ja "HMS Venerablen" sekä saattavien hävittäjien "HMS Tuscanin" ja "HMS Tyrianin" kanssa 27. toukokuuta purjehduksen Port Saidiin, jonne osasto saapui seuraavana aamuna. Vielä samana päivänä osaston alukset aloittivat siirtymisen etelään läpi Suezin kanavan. Kanavan läpäistyään osasto jatkoi kohti Adenia, jonne se saapui 1. kesäkuuta.


title: HMS Colossus (R15)

text: Osasto jatkoi 2. kesäkuuta Adenista Trincomaleehen, jonne "HMS Colossus" saapui 9. kesäkuuta. "HMS Colossus" jatkoi matkaansa Bengalinlahdelle suuntana Madras, jonne se saapui seuraavana päivänä. Madrasissa alukselta siirrettiin maihin 1846 laivue, minkä jälkeen alus matkasi Colomboon, jossa siirrettiin 13. kesäkuuta maihin 827 laivue. Alus jatkoi matkaa Trincomaleehen, jonne se saapui huollettavaksi 15. kesäkuuta.


title: HMS Colossus (R15)

text: "HMS Colossus" purjehti 24. kesäkuuta Madrasiin ottamaan kannelleen 1846 laivueen Corsairit henkilökuntineen. Alus jatkoi matkaa Colomboon, jossa se otti 27. kesäkuuta kannelleen 827 laivueen. Alus liittyi 7. heinäkuuta Trincomaleessa kontra-amiraali Harcourtin tukialusosastoon, jonka mukana se purjehti Fremantleen. Fremantlen edustalle 16. heinäkuuta saavuttuaan alus viipyi vuorokauden ankkurissa ennen matkan jatkamista Sydneyyn, jossa aluksen koneet siirrettiin RNAS Nowraan. Alus ankkuroitui 23. heinäkuuta Sydneyn laituriin No6.


title: HMS Colossus (R15)

text: Sydneyssä 11. Tukialusviirikkö liitettiin Brittiläiseen Tyynenmeren laivastoon, ja samalla se aloitti koulutuksen sekä valmistautumisen taisteluun japanilaisia vastaan. Osaston tehtävänä oli vapauttaa raskaammat tukialukset Japanin pääsaarille tehtävää hyökkäystä varten. Hiroshimaan ja Nagasakiin pudotetut ydinaseet eivät vaikuttaneet aluksen valmistautumiseen tai suoritettaviin tehtäviin. Alus aloitti 13. elokuuta yhdessä "HMS Vengeancen" kanssa matkansa Manukseen operaatioalueelle. Melkein heti matkan alettua se sai kuitenkin käskyn palata Sydneyyn. Aluksella annettiin 15. elokuuta kello 9.00 virallinen ilmoitus sodan päättymisestä. Samana iltapäivänä alus lähti uudelleen matkaan Manukseen.


title: HMS Colossus (R15)

text:
"HMS Colossus" ankuroitui 20. elokuuta Manuksessa ja aloitti ampumatarvikkeiden, elintarvikkeiden ja polttoaineen täydentämisen. Vielä samana iltana alus purjehti yhdessä Task Force 111.3:n (TF111.3) kanssa pisteeseen Formosan edustalle. TF111.3:n kuuluivat "HMS Colossuksen" lisäksi tukialukset "HMS Venerable" ja "HMS Indomitable", risteilijät "HMS Argonaut", "HMS Belfast" ja "HMS Bermuda" sekä hävittäjät "HMS Quiberon" ja "HMS Tumult". Osaston tehtävänä oli ilmatilaa valvomalla varmistaa rauhanehtojen täyttäminen.
"HMS Colossus" määrättiin 11. syyskuuta siirtymään pohjoiseen Shanghain sataman edustalle. Alukselta siirrettiin sotavankien vapauttamisosastoja maihin yhdeksällä Fairey Barracudalla. Alus partio kuusi päivää rannikon edustalla valvomassa ilmasta tapahtumia. Se ankkuroitui 18. syyskuuta Jangtse-joen suulle, kunnes se sai 24. syyskuuta käskyn purjehtia Koreaan ja saapui Inchoniin 26. syyskuuta. Satama oli tupaten täynnä Yhdysvaltain merivoimien hävittäjiä ja huoltoaluksia. Satamassa oli lisäksi kaksi Japanin laivaston hävittäjää sekä partioalus. Aluksen ankkuroiduttua siihen nousi 350 brittiläistä ja australialaista vapautettua sotavankia, jotka olivat olleet vangittuina Singaporen kukistumisesta, helmikuusta 1942 saakka.


title: HMS Colossus (R15)

text: "HMS Colossus" purjehti seuraavana päivänä Filippiineille ja saapui 4. lokakuuta Manilanlahteen, missä aluksella olleet matkustajat siirrettiin "HMS Formidablelle" ja saattuetukialus "HMS Speakerille", jotka olivat lähdössä Sydneyyn. Japanilaisten antautuminen alueella aiheutti pitkään sotavankeina olleiden henkilöiden siirtotarpeen. Monet vankeina olleista olivat heikossa kunnossa, joten siirto oli tehtävä nopeasti. "HMS Colossuksella" oli edelleen lentolaivueet kannellaan, joten sillä ei ollut suuria tiloja kuljetuksen järjestämiseen, mutta siitä huolimatta alukselle siirrettiin kuljetettavaksi Hongkongiin 174 entistä sotavankia ja internoitua siviiliä joukossa naisia ja lapsia. "HMS Colossus" saapui 7. lokakuuta Hongkongiin, jossa purki matkustajat maihin.


title: HMS Colossus (R15)

text: "HMS Colossus" purjehti 19. lokakuuta Hongkongista päämääränään Ceylon. Neljän päivän kuluttua aluksen purjehtiessa Singaporen eteläkärjen ympäri se kohtasi risteilijät "HMS Jamaica" ja "HMS Sussex", jotka suojasivat brittien ja japanilaisten rakentamia miinakenttiä purkavaa miinanraivauslaivuetta. "HMS Colossuksen" lentokoneet siirtyivät maatukikohtiin 26. lokakuuta, ja alus ankkuroitui seuraavana päivänä Colombon satamaan, jossa se virallisesti liitettiin Itä-Intian laivastoon.


title: HMS Colossus (R15)

text: Seuraavien viiden päivän aikana aluksen lentokoneet siirrettiin maihin, lentokonehangaari siivottiin, ja sinne asennettiin kenttävuoteet, minkä jälkeen se aloitti purjehduksensa Bombayhin Intiaan, jonne se saapui 4. marraskuuta. Bombayssa aluksen varastot täydennettiin ja sille siirrettiin 1 150 Intian armeijan sotilasta, jotka kuljetettiin 8. marraskuuta Singaporen varuskunnaksi. Alus lasteineen saapui kuusi päivää myöhemmin Singaporeen, ja lastin purkamiseen kului kaksi päivää. Singaporessa alus kohtasi saattuetukialukset "HMS Smiterin" ja "HMS Trumpeterin" sekä lukuisan joukon hävittäjiä. Singaporessa alukseen nousi 50 laivastonupseeria ja 400 merimiestä kuljetettavaksi Trincomaleehen, jonne se aloitti purjehduksensa 17. marraskuuta. Alus siirtyi Bombayhin, josta sille kuormattiin lisää Intian armeijan joukkoja, ajoneuvoja ja raskasta kalustoa siirrettäväksi Singaporeen, jonne se saapui 8. joulukuuta. Siellä se purki lastinsa ennen lähtöään Hollannin Itä-Intiaan.


title: HMS Colossus (R15)

text: "HMS Colossus" saapui 10. joulukuuta Tanjong Priokin eli Batavian satamaan ja toi täydennyksiä Indonesian vapautusliikettä vastaan taisteleville joukoille. Satamassa alus siivottiin, ja samalla valmistauduttiin ottamaan alukseen hollantilaisia pakolaisia. Seuraavan päivän kuluessa alukselle nousi 200 naista, 150 lasta, 25 iäkästä miestä ja 12 vaikeasti sairasta potilasta. Alus siirtyi vielä samana päivänä Semarangiin Jaavalle, josta alukseen nousi 12. joulukuuta 211 naista, 143 lasta, 36 iäkästä miestä ja 21 sairasta. Samana päivänä alus nosti ankkurin ja suuntasi kohti Colomboa, jonne se saapui 18. joulukuuta ja purki matkustajat.


title: HMS Colossus (R15)

text: "HMS Colossus" vietti joulun Trincomaleessa, josta se purjehti seuraavan kerran yhdeksän päivän kuluttua. Aluksen lähtiessä merelle maissa olleet lentolaivueet siirtyivät alukselle, minkä jälkeen se suuntasi kohti Brittiläisessä Itä-Afrikassa ollutta Mombasaa, jonne alus saapui kuuden päivän kuluttua. Alus jatkoi matkaa 8. tammikuuta 1946 Durbaniin, jossa miehistö sai vieraanvaraisen vastaanoton. Durbanissa vietetyn vuorokauden jälkeen alus jatkoi Simonstowniin, jonne se saapui 17. tammikuuta. Aluksen lentokoneet siirrettiin vielä samana päivänä RNAS Wingsfieldiin Kapkaupungin pohjoispuolelle. Alus siirrettiin 21. tammikuuta Simonstownin telakalle 11 viikoksi huoltoon.


title: HMS Colossus (R15)

text: "HMS Colossus" palasi huollon jälkeen Colomboon, jonne se saapui 27. huhtikuuta 1946. Samanaikaisesti kävivät Englannin ja Ranskan hallitukset neuvotteluja Kuninkaallisen laivaston tukialuksen siirtämisestä Ranskan laivastolle, jotta Ranskan toisessa maailmansodassa tuhoutunut ilma-ase saataisiin muodostettua uudelleen. Tukialus jatkoi normaalia palvelustaan Trincomaleessa Itä-Intian laivastossa yhdessä hävittäjäsuojana olevien "HMS Camperdownin" ja "HMS Cavalierin" kanssa, kunnes se 24. kesäkuuta suuntasi Colombon, Adenin kautta Suezin kanavaan.


title: HMS Colossus (R15)

text: "HMS Colossus" purjehti 8. heinäkuuta Suezin kanavaa pohjoiseen ja saapui seuraavana päivänä Port Saidiin, jossa alukseen nousi Kreikan kruununprinssi Paul puolisonsa ruhtinatar Frederikan sekä seuralaistensa kanssa. Kreikan kuningasperhe oli ollut maanpaossa Aleksandriassa, ja kun kuningasvallan palauttaminen tuli mahdolliseksi, he halusivat palata Kreikkaan. Alus lähti 10. heinäkuuta matkustajineen kohti Gibraltaria ja edelleen Plymouthia, jonne se saapui 22. heinäkuuta ja jossa matkustajat nousivat maihin. Matkustajien poistuttua alukselta siirrettiin 12 Corsairia ja kuusi Barracudaa maakentille ja alus ankkuroitui Spitheadiin.


title: HMS Colossus (R15)

text: "HMS Colossus" jatkoi seuraavana aamuna Nab Toweriin, josta se lähetti loput lentokoneet maakentille. Alus ankkuroitui Portsmouthiin.


title: HMS Colossus (R15)

text: Paluun jälkeisinä viikkoina alukselta siirrettiin runsaasti miehiä maihin, ja aluksen miehistön määrää vähennettiin. Poistuneiden tilalle tuli Ranskan laivaston merimiehiä, jotka olivat 2. elokuuta saapuneet satamaan taistelulaiva "Richelieulla". Loput Kuninkaallisen laivaston miehet poistuivat alukselta 5. elokuuta maissa oleviin varuskuntiin, ja alus poistettiin palveluksesta.


title: HMS Colossus (R15)

text: Seuraavana päivänä pääministeri Clement Attlee, ensimmäinen merilordi amiraali Sir John Cunningham, Portsmouthin tukikohdan komentaja amiraali Sir Geoffrey Layton, Ranskan puolustusministeri André Maroselli, Ranskan laivaston esikuntapäällikkö vara-amiraali André Lemonnier suorittivat aluksen virallisen siirron Ranskan laivastolle sen kannella.


title: HMS Colossus (R15)

text: Kuningas Yrjö VI hyväksyi helmikuussa 1947 Ranskan esityksen aluksen nimen muuttamisesta FS "Arromanchesiksi".


title: HMS Glory (R62)

text: HMS Glory oli toisen maailmansodan lopulla valmistunut Britannian Kuninkaallisen laivaston Colossus-luokan lentotukialus. Alus oli viimeinen valmistunut brittiläinen lentotukialus, joka ehti osallistumaan toiseen maailmansotaan.


title: HMS Glory (R62)

text: "HMS Glory" oli luokkansa toinen tilaus ja sen köli laskettiin torstaina 27. elokuuta 1942 Harland and Wolffin telakalla Belfastissa Pohjois-Irlannissa. Ensimmäiset laivanmiehistöstä astuivat alukseen syyskuussa 1943 sen vielä ollessa telakalla. Alus laskettiin vesille 27. marraskuuta 1943 Pohjois-Irlannin pääministerin vaimon Lady Cynthia Brookesin toimiessa sen kummina Belfastin Musgraven kanavaan, mistä alus hinattiin läheiselle Thompsonin telakalle viimeisteltäväksi.


title: HMS Glory (R62)

text: "HMS Gloryn" ensimmäinen komentaja kapteeni Sir Anthony W. Buzzard astui aluksen kannelle ottaen sen komentoonsa 1. marraskuuta 1944 ja alus otettiin palvelukseen 21. helmikuuta 1945 kannellaan pieni joukko upseereita ja miehistönjäseniä. Samana iltana alukselle marssi vahtimiehistö ja 24 tuntia myöhemmin aluksen miehistö siirrettiin erikoisjunalla ja -lautoilla alukselle. Seuraavan vuorokauden kuluessa aloitettiin ammusten ja muiden tarvikkeiden siirto alukselle. Ensimmäiset lentokoneet siirrettiin 27. helmikuuta alukseen, kun kolme Vought F3 Corsairin nostettiin sinne. Koneiden siivet taitettiin ja ne siirrettiin traktoreilla paikoilleen.


title: HMS Glory (R62)

text: Aluksen tultua kuormatuksi se avattiin yleisölle, jolloin se täyttyi belfastilaisista. Lady Brooke vieraili 19. maaliskuuta aluksella toivottamassa onnea alukselle ja sen miehistölle.


title: HMS Glory (R62)

text: Aluksella suoritettiin koeajoja ja koulutusta 23. maaliskuuta - 2. huhtikuuta, jonka päätyttyä Corsairit poistuivat alukselta. Seuraavana päivänä alukselle laskeutuivat 837 laivueen Fairey Barracudat harjoittlemaan tukialustoimintaa kahdeksi viikoksi, jonka jälkeen aloitettiin 18 vuorokauden valmistautumisjakso kahden laivueen siirtämiseksi henkilöstöineen ja tarvikkeineen alukselle.


title: HMS Glory (R62)

text: "HMS Gloryn" aloitettua purjehduksensa 6. toukokuuta Greenockista alukselle laskeutui kolme Fairey Barracudaa, kolme Blackburn Firebrandia ja yksi Grumman Wildcat, jotka olivat aluksella kaksi seuraavaa päivää. Koneet poistuivat 7. päivän iltana ja vielä samana iltana alukselle nousi 827 laivueen henkilöstö ja neljä päivää myöhemmin 1831 laivueen henkilöstö, muutama lentokone ja runsaasti erilaista tavaraa.


title: HMS Glory (R62)

text: "HMS Glory" aloitti maanantaina 14. toukokuuta purjehduksensa kohti Välimerta saattajinaan hävittäjät "HMS Hotspur" ja "HMS Icarus". Aluksen ehdittyä Clydestä merelle sille laskeutuivat 827 laivueen Fairey Barracudat ja 1831 laivueen Corsairit.


title: HMS Glory (R62)

text: Alus suoritti matkalla lyhyen pysähdyksen Gibraltarilla ja se liittyi 21. toukokuuta "HMS Vengeancen" osastoon Maltalla Marsaxlokk Bayssä, jonne myös "HMS Venerable" saapui hieman myöhemmin. Samana päivänä 11. Tukialusviirikön komentaja kontra-amiraali C. H. J. Harcourt suoritti aluksella vierailun. Osasto nosti seuraavana päivänä ankkurit suunnaten Aleksandriaan, jonne se saapui 24. toukokuuta.


title: HMS Glory (R62)

text: Sydneyyn saavuttuaan alus liitettiin Brittiläisen Tyynenmeren laivaston 11. Lentotukialusviirikköön, jossa se palveli sodan päättymiseen saakka. "HMS Glory" vastaanotti 6. syyskuuta 1945 Rabaulissa alueella olleiden japanilaisten joukkojen antautumisen, minkä jälkeen alus osallistui Hong Kongin haltuunottoon. Alus purjehti Australiaan ja Kanadaan osana operaatio Magic Carpetia. Alus palasi 1947 Englantiin, jossa se sijoitettiin reserviin.


title: HMS Glory (R62)

text: "HMS Glory" palasi palvelukseen marraskuussa 1949 ja se oli täysin toimintakykyinen joulukuussa 1950. Alus siirrettiin Korean vesille huhtikuussa 1951 ensimmäiselle kolmesta kerrastaan. Ensimmäinen kerta päättyi syyskuussa, mutta alus palveli alueella seuraavat kerrat tammikuusta toukokuuhun 1952 ja marraskuusta 1952 toukokuuhun 1953.


title: HMS Glory (R62)

text: "HMS Glory" siirrettiin 1954 tukitehtäviin siirtämään joukkoja ja toimimaan helikopteritukikohtana. Alus palasi reserviin 1956.


title: HMS Glory (R62)

text: "HMS Glory" poistettiin aktiivipalveluksesta 22. kesäkuuta 1956 ja se sijoitettiin Rosythin reserviin. Alus sijoitettiin 1957 poistolistalle yhdessä sisaralustensa "HMS Oceanin" ja "HMS Theseus" kanssa ja se asetettiin myyntiin. Aluksen kohtalosta alkoi kiertää huhuja ja muun muassa parlamentissa keskusteltiin aluksen käyttämisestä joukkojenkuljetustehtävissä. Alus makasi ankkurissa ja ruostui Forthin vuonossa lähes viiden vuoden ajan, kunnes se myytiin elokuussa 1961 ja se hinattiin läheiseen Inverkeithingiin romutettavaksi.


title: Juhani Korpivaara

text: Juhani Korpivaara (synt. Malkamäki, välillä Pollari; 28. toukokuuta 1887 Ylistaro – 28. elokuuta 1960 Helsinki) oli suomalainen autokauppias ja kauppaneuvos. Korpivaara perusti 1917 autoja maahantuoneen Korpivaara Oy:n.


title: Juhani Korpivaara

text: Korpivaara työskenteli 1910-luvun alussa Lennart Palinin polkupyöräliikkeessä Vaasassa ja hankki itselleen auton ajoluvan jo 1911. Hän perusti 1917 yhdessä Veikko Hallan (1894–1920) kanssa "Korpivaara & Halla Oy":n. Yhtiökumppani Veikko Halla kuoli 1920 liikenneonnettomuudessa ollessaan autonostomatkalla Porvoossa. Hallan nimi säilyi yhtiön nimessä vuoteen 1947, mutta yhtiön johdossa oli nyt Juhani Korpivaara yksin. Hän siirsi toimitusjohtajan tehtävät vuonna 1954 pojalleen Paavolle. Korpivaara aloitti ensimmäisenä Suomessa tehdasmaisen autokoriteollisuuden ja toi Suomen automarkkinoille monia uutuuksia kuten dieselkäyttöiset kuorma- ja linja-autot sekä etuvetoiset autot.


title: Juhani Korpivaara

text: Korpivaaran aloitteesta perustettiin vuonna 1929 Linja-autoliikennöitsijäin liitto, jonka puheenjohtajana hän toimi vuodesta 1932. Korpivaaran ja hän vaimonsa lahjoitusvaroilla perustettiin vuonna 1954 Suomen Kulttuurirahaston yhteyteen Korpivaarain nuorisotyörahasto.


title: HMS Venerable (R63)

text: HMS Venerable (viirinumero R63) oli Britannian kuninkaallisen laivaston toisen maailmansodan lopulla valmistunut Colossus-luokan lentotukialus. Alus palveli uransa Kuninkaallisen laivaston lisäksi sekä vuodesta 1948 Alankomaiden laivastossa nimellä "Hr. Ms. Karel Doorman" että vuodesta 1969 Argentiinan laivastossa nimellä "ARA Veinticinco de Mayo". Alus poistettiin käytöstä vuonna 1997 ja romutettiin Intiassa vuonna 2000.


title: HMS Venerable (R63)

text: Alus tilattiin 7. elokuuta 1942 Cammell Lairdilta Birkenheadistä. Sen köli laskettiin 3. joulukuuta telakkanumerolla 1126 ja alus laskettiin vesille 30. joulukuuta 1943. Alus valmistui 17. tammikuuta 1945.


title: HMS Venerable (R63)

text: Alus aloitti 27. marraskuuta 1944 valmistajan koeajot, joihin se käytti loppuvuoden. Alus valmistui telakalta 17. tammikuuta 1945 aloittaen vastaanottotestit, joiden päätyttyä se siirtyi Clyden laivastotukikohtaan koulutettavaksi. Alus määrättiin 1. maaliskuuta 11. lentotukialusviirikön lippulaivaksi ja se aloitti valmistautumisen palvelukseen Brittiläisessä Tyynenmeren laivastossa. Se lähti 12. maaliskuuta Maltalle, jossa aluksen koulutus jatkui Välimeren laivaston mukana.


title: HMS Venerable (R63)

text: "HMS Venerable" lähti toukokuussa Ceylonille. Kesäkuussa ollessaan Trincomaleessa aluksekselta siirrettiin maihin 814 ja 1851 laivueiden Corsairit ja Barracudat, jotka piti maalata uudelleen toimittaessa Yhdysvaltain 3. Laivaston osana. Alus lähti heinäkuussa Sydneyyn Australiaan liittyäkseen Brittiläiseen Tyynenmeren laivastoon, joka oli liitetty Yhdysvaltain 3. Laivastoon nimellä Task Force 37 (TF37).


title: HMS Venerable (R63)

text: Alus saapui 22. heinäkuuta määränpäähänsä, jossa se viipyi odottaen määräystä matkan jatkamisesta. Aluksen 20 millimetrin ilmatorjuntatykit korvattiin odotuksen aikana 40 millimetrin aseilla. Alus liittyi 15. elokuuta Task Group 112:een, jonka tehtävänä oli miehittää Hong Kong.


title: HMS Venerable (R63)

text: "HMS Venerable" lähti Subic Bayhin lentotukialuksen "HMS Indomitablen", risteilijöiden "HMS Euryaluksen" ja "HMS Swiftsuren" ja Kanadan laivaston tukilaivan "HMCS Prince Robertin" kanssa suojanaan "HMS Kempenfelt", "HMS Ursa", "HMS Whirlwind" ja Australian laivaston "HMAS Quadrant". Osasto tankkasi Manuksessa Brittiläisen Tyynenmeren laivaston huoltotukikohdassa, josta matkaa jatkettiin 27. elokuuta.


title: HMS Venerable (R63)

text: Osasto oli kaksi päivää myöhemmin Hong Kongissa yhdessä taistelulaiva "HMS Ansonin" kanssa, mutta satamaan pääsyn esti miinakenttien raivauksen viivästyminen. Alukselta nousseet koneet iskivät 30. elokuuta Lammas Bayssä olleisiin japanilaisiin aluksiin. Alus tuki osaston mukana Kowloonin miehitystä, kunnes se määrättiin kuljettamaan intialaisia, jotka olivat olleet japanilaisten työvoimana Ranskan Indokiinassa.


title: HMS Venerable (R63)

text: Alus lähti hakemaan matkustajansa Haiphongiin, jonne se saapui 17. lokakuuta. Alus lähti 21. lokakuuta intialaisia sotavankeja kuljettaen Madrasiin, jossa se laski heidät maihin 27. lokakuuta. Alus lähti vielä samana päivänä Trincomaleehen, jossa se seuraavana päivänä siirsi lentokoneensa maihin.


title: HMS Venerable (R63)

text: Alukselle nousi marraskuussa sotilaita siirrettäväksi Singaporeen, jonne se saapui 16. marraskuuta. Alus määrättiin siirtämään joukkoja ja tarvikkeita Bombaystä Hollannin Itä-Intiaan, jossa niiden tuli tukea taisteluissa sissejä vastaan. Alus lähti 18. marraskuuta Singaporesta Bombayhin.


title: HMS Venerable (R63)

text: Alukselle nousi Bombayssa joukkoja kuljetettavaksi Tanjong Priokiin Jaavalle, jonne saavuttuaan 4. joulukuuta joukot purettiin varusteineen maihin. Alukselle nousi hollantilaisia, jotka olivat olleet japanilaisten internoimina saarella. Alus kuljetti 728 internoitua, joista pääosa oli naisia lapsia, Colomboon. Matkustajien poistuttua alukselta 12. joulukuuta vastaanotettiin lentokoneet ja alus lähti Sydneyyn.


title: HMS Venerable (R63)

text: "HMS Venerable" saapui 23. joulukuuta Fremantleen, jossa se viipyi joulun. Alus lähti 26. joulukuuta jatkamaan matkaansa Sydneyyn, jonne se saapui vuoden viimeisenä päivänä.


title: HMS Venerable (R63)

text: "HMS Venerable" siirrettiin Sydneyssä telakalle, josta se palasi maaliskuussa 1946. Alus määrättiin kuljettamaan Australiasta kotimaahan palaavia sekä täydennyksinä Australiaan saapuvia joukkoja. Se lähti Trincomaleehen.


title: HMS Venerable (R63)

text: Alukselle nousi 3. toukokuuta Singaporessa 400 henkeä. Alus jatkoi kesäkuusta syyskuuhun joukkojen siirtoja Penangin, Singaporen, Hong Kongin ja Colombon väleillä. Alus siirrettiin 24. lokakuuta huollettavaksi telakalle Singaporessa.


title: HMS Venerable (R63)

text: Se palasi 6. marraskuuta palvelukseen jatkaen palvelustaan Kauko-Idässä. Alus lähti 26. marraskuuta Singaporesta Hong Kongiin, jossa se joulukuussa osallistui laivastoharjoituksiin.


title: HMS Venerable (R63)

text: "HMS Venerable" palveli vuoden 1948 alun Hong Kongissa, kunnes se tammikuun lopulla määrättiin palaamaan kotimaahan. Alus osallistui helmikuun alussa laivastoharjoitukseen, jonka päätyttyä se lähti 14. helmikuuta kotiamatkalle Plymouthiin. Alus poikkesi matkalla Singaporessa.


title: HMS Venerable (R63)

text: Alus saapui 26. maaliskuuta Plymouthiin kuljettuaan Välimeren poikki. Se siirrettiin huhtikuussa reserviin, minkä jälkeen se ankkuroitui Plymouthiin. Alus sijoitettiin myyntilistalle, jonka jälkeen sen keskustelut sen myynnistä aloitettiin Alankomaiden hallituksen kanssa.


title: HMS Venerable (R63)

text: Alankomaiden hallitus osti aluksen 1. huhtikuuta 1948. Alus kunnostettiin luovutettavaksi Alankomaiden laivastolle, joka otti sen palvelukseensa 28. toukokuuta nimellä "Hr. Ms. Karel Doorman".


title: HMS Venerable (R63)

text: Alankomaiden laivasto aloitti aluksen modernisoinnin 1954 ja sen yhteydessä muun muassa aluksen lentokansi ja tutkajärjestelmä uusittiin. Alankomaiden laivastossa aluksesta tuli myös ydinasekykyinen ja sen lentokalustoksi tuli Grumman S2F-1 Tracker:tä, jotka kykenivät kuljettamaan Yhdysvaltain B57-ydinpommeja. Pommien kuoret oli sijoitettu alukselle, mutta ydinmateriaali oli varastoitu Englantiin Yhdysvaltain valvontaan. Vuonna 1968 aluksen konehuoneessa syttyi tulipalo, minkä jälkeen se makasi ankkurissa, kunnes alus luovutettiin Argentiinan laivastolle.


title: HMS Venerable (R63)

text: Alus otettiin palvelukseen 12. maaliskuuta 1969 Argentiinan laivastossa nimellä "ARA Veinticinco de Mayo". Tulipalon aiheuttamien vaurioiden korjaamisen jälkeen alus lähti 1. syyskuuta Argentiinaan. Vuonna 1982 Falklandin sodan aikana alus oli Argentiinan laivaston lippulaivana. Alus suoritti ainoastaan yhden rynnäkön kohti Kuninkaallisen laivaston osasto ennen kuin risteilijä ARA General Belgranon uppottaminen sai aluksen vetäytymään kotisatamaan. Alus määrättiin poistettavaksi käytöstä vuonna 1997 ja vuonna 2000 se hinattiin Intiaan romutettavaksi.


title: Next Level

text: NEXT LEVEL on Ayumi Hamasakin 12. studioalbumi. Albumin julkaisi Avex Trax 25. maaliskuuta 2009. Albumista on julkaistu neljä eri versiota: CD, CD+DVD, 2xCD+DVD ja USB-muistitikku.


title: HMS Vengeance (R71)

text: HMS Vengeance oli Britannian kuninkaallisen laivaston toisen maailmansodan lopulla valmistunut Colossus-luokan lentotukialus.


title: HMS Vengeance (R71)

text: "HMS Vengeance" viipyi palvelukseen oton jälkeen jonkin aikaa koulutettavana kotivesillä, kunnes siirtyi Välimerelle. Alus purjehti Kaukoitään ja se palveli osana brittiläistä Tyynenmeren laivastoa tukikohtanaan Hongkong.


title: HMS Vengeance (R71)

text: Alus suoritti arktisen alueen kokeita vuosina 1948–1949, minkä jälkeen se oli huollettavana vuonna 1950. Alus palasi palvelukseen, kunnes se siirrettiin vuonna 1953 Australian laivastolle.


title: HMS Vengeance (R71)

text: Tukialuksen ensimmäisen joukkojenkuljetusmatkan aikana sille ilmoitettiin, että hallitus oli luvannut lainata alusta Australian laivastolle sille siirrettävän "HMS Majesticin" valmistumisen viipyessä tilattujen muutostöiden vuoksi. "HMS Vengeance" palasi Englantiin ja se saapui 23. maaliskuuta 1952 Portsmouthiin.


title: HMS Vengeance (R71)

text: Ennen toisen joukkojenkuljetusmatkan alkamista vaihdettiin 7. toukokuuta aluksen päälliköksi komentaja G. T. Coney. Alus suoritti 23. toukokuuta joukkojensiirtomatkan Maltalle, ja kesäkuussa se aloitti toisen ja samalla viimeisen matkansa Kaukoitään. Alukselle oli kuormattu miehistö risteilijä "HMS Ceylonille", joka palasi palvelukseen Singaporesta siirtyäkseen Korean rannikolle. Paluumatkalla alus kuljetti aiemman miehistön kotiin. Alus saapui 28. elokuuta Portsmouthiin, ja samalla se poistettiin palveluksesta.


title: HMS Vengeance (R71)

text: "HMS Vengeance" purjehti 15. syyskuuta Portsmouthista Devonportiin siirrettäväksi Australian laivastolle.


title: HMS Vengeance (R71)

text: "Vengeance" otettiin 13. marraskuuta 1952 palvelukseen Australian laivastossa päällikkönään komentaja H. M. Burrell. Alukselle asennettiin ennen siirtoa tyypin 277Q/293Q tutkat. Alus purjehti 22. tammikuuta 1953 Australiaan kannellaan kolme Bristol Sycamore -pelastushelikopteria. Alus saapui 11. maaliskuuta Sydneyyn, jolloin sille siirtyivät 850. laivueen Sea Furyt sekä 817. laivueen Fireflyt. Aluksen suunniteltu käyttötarkoitus oli koulutustehtävät. Vuoden lopulla se kuitenkin siirrettiin operatiiviseen palvelukseen.


title: HMS Vengeance (R71)

text: Alus poistui elokuussa 1955 palveluksesta, kun "HMAS" "Melbourne" (aikaisemmin "HMS Majestic") saatiin palvelukseen. Alus purjehti kesäkuun lopulla Sydneystä Singaporen kautta Englantiin saapuen 5. elokuuta Portsmouthiin. Aluksen australialainen miehistö siirtyi Barrow-in-Furnessiin "HMAS Melbournen" miehistöksi.


title: HMS Vengeance (R71)

text: "HMS Vengeance" purjehti Devonportiin huollettavaksi ja modernisoitavaksi. Alus palasi telakalta elokuussa 1956, ja se sijoitettiin reservilaivastoon, jossa ollessaan se myytiin Brasilialle.


title: HMS Vengeance (R71)

text: "HMS Vengeance" myytiin 14. joulukuuta 1956 yhdeksällä miljoonalla Yhdysvaltain dollarilla Brasilialle. Alus purjehti Devonportista Rotterdamiin Verolme United Shipyards Companylle modernisoitavaksi.


title: HMS Vengeance (R71)

text: Alukselle oli asennettu uudet hissit, vahvistettu lentokantta, asennettu höyrykatapultit, uudet jarruvaijerit, peilijärjestelmä mahdollistamaan samanaikaiset nousut ja laskut, 8,5 asteen kulmassa oleva laskeutumisalue sekä uusi lähipuolustusjärjestelmä. Näiden lisäksi silta oli uudistettu ja elektroniset järjestelmät modernisoitu amerikkalaisilla SPS-12-ilmavalvontatutkalla, SPS-4-merivalvontatutkalla ja SPS-8B-korkeusetsimellä. Modernisoinnin aikana aluksen uppouma oli noussut 19 890 tonniin.


title: HMS Vengeance (R71)

text: Alus palasi palvelukseen 6. joulukuuta 1960 Brasilian laivastoon nimellä NAeL (, ’kevyt lentotukialus’) "Minas Gerais". Aluksella oli sen purjehtiessa Brasiliaan kolme Westland Whirlwind -helikopteria ja kolme Grumman TBM-3 Avenger -lentokonetta, jotka Alankomaiden laivasto oli lahjoittanut. Pian alukselle saatiin hankittua kolme Avengeria lisää. Vuonna 1963 laivasto hankki tukialukselle kuusi North American T-28R-1 Trojania. Saman vuoden marraskuussa alus osallistui ensimmäisen kerran muun laivaston mukana sotaharjoituksiin lento-osasto kannellaan.


title: HMS Vengeance (R71)

text: Alus palveli pääasiassa sukellusveneentorjuntatehtävissä, jolloin aluksen kannella palvelivat Grumman S-2A Tracker -lentokoneet ja SH-34J Seabat -helikopterit.


title: HMS Vengeance (R71)

text: Alus oli uudelleen modernisoitavana vuosina 1976–1980. Alus palasi palvelukseen vuoden 1981 alussa, minkä jälkeen aluksen lentokonekapasiteetti oli ainoastaan 20. Toisen kerran alus oli modernisoitavana heinäkuusta 1991 lokakuuhun 1993.


title: HMS Vengeance (R71)

text: Brasilian hallitus laittoi aluksen myyntiin vuonna 2001.


title: Muinainen Kalanti ja sen naapurit

text: Muinainen Kalanti ja sen naapurit on Suomalaisen Kirjallisuuden Seuran vuonna 2003 julkaisema artikkelikokoelma, joka käsittelee pronssi- ja rautakautista sekä keskiaikaista Länsi-Suomea ja erityisesti Kalannin muinaispitäjää. Teokseen on koottu ajankohdan viimeisimmän tutkimuksen mukaista tietoa eri aloilta arkeologiasta yhteiskuntahistoriaan.


title: Anticipating

text: Anticipating oli Britney Spearsin kappale ja viides single albumita "Britney". Se julkaistiin


title: Anticipating

text:
U.S. promo 12" vinyl
French CD Single


title: Vaasan vaakuna

text: Vaasan vaakuna on Vaasan kaupungin tunnus ja se on saanut aiheensa Vaasa-suvun tunnuksesta (). Vuonna 1611 Mustasaaren kaupunki nimettiin privilegiokirjeellä uudelleen hallitsijasuvun mukaan ja samalla kaupunki sai Vaasa-suvun tunnuksen kaupunginsinettiinsä.


title: Vaasan vaakuna

text: Koska osa Suomen hallituksen, Svinhufvudin senaatin jäsenistä joutui sisällissodassa pakenemaan kapinaan nousseita punaisia muodostaen Vaasan senaatin istuntosalinaan Vaasan kaupungintalo, tästä kiitokseksi senaatti myönsi toukokuun alussa 1918 kaupungille augmentin eli oikeuden liittää kunnialisäyksenä Vapaudenristin suurristin miekkojen kera vaakunaansa, koska ”Vaasan kaupunki maan väliaikaisena pääkaupunkina oli ollut Suomen vapausliikkeen keskuspaikkana”.


title: Vaasan vaakuna

text: Vaakunan selitys on ”punaisessa kentässä kultainen Vaasain tunnus, sen alapuolella kulta-valkoinen vapaudenristi kultaisine laakeriseppeleineen ja miekkoineen riippumassa kultaisessa, kahdella punaisella viivalla kirjatussa nauhassa, joka ympäröi kilven alaosaa”. Vaakunan on piirtänyt uudelleen Eric O. W. Ehrström ja se vahvistettiin käyttöön marraskuussa 1922.


title: Mi’kmaq

text: Mi'kmaq-intiaanit asuvat Kanadan itä-rannikolla sekä Mainen osavaltiossa Yhdysvalloissa. Mi'kmaqeja on noin 20 000, joista 11 000 puhuu micmacin kieltä. Mi'kmaqit kehittivät oman kirjoituksensa, mi'kmaqien hieroglyfit. Mi'kmaqeja oli aikoinaan jopa 200 000, mutta isorokko, alkoholismi ja sodat vähensivät määrän nykyiseen. Heidän määränsä on kuitenkin lähtenyt viime vuosikymmeninä nousuun. Mi'kmaqien "pääkaupunki" on Mniku Cape Bretonin saarella.


title: Weed

text: Weed voi tarkoittaa ainakin seuraavia:


title: Aisha Abd al-Rahman

text: Aisha Abd al-Rahman (muita kirjoitusmuotoja Aisha Abdul-Rahman ja Aisha Abdel-Rahman () oli egyptiläinen kirjailija ja kirjallisuuden professori, joka julkaisi teoksiaan kirjailijanimellä Bint al-Shati ("joenrannan tytär").


title: Aisha Abd al-Rahman

text: Abd al-Rahman aloitti työuransa lehtitoimittajana päivälehti Al-Ahramissa vuonna 1937 ja valmistui Kairon yliopistosta (aiemmin King Fuad University) vuonna 1939. Maisteri hänestä tuli vuonna 1941 ja filosofian tohtori 1951 pääaineenaan varhainen islamilainen kirjallisuus. Vuonna 1962 hänestä tuli Ain Shamsin yliopiston Women's Collegen arabialaisen kirjallisuuden professori.


title: Aisha Abd al-Rahman

text: Opetustyön ohella Abd al-Rahman kirjoitti kaunokirjallisia teoksia ja varhaisten musliminaisten elämäkertoja (muun muassa profeetta Muhammadin äidin, vaimojen ja tyttärien).


title: Aisha Abd al-Rahman

text: Al-Rahman oli naimisissa tohtori Amin el-Khoulin (k. 1973) kanssa. Amin el-Khouli toimi Al-Rahmanin ohjaajana hänen opiskelleessaan Kairon yliopistossa. Pariskunta meni naimisiin vuonna 1947.


title: Fingolfin

text: Fingolfin on J.R.R. Tolkienin Arda-aiheisissa kirjoissa esiintyvä fiktiivinen fantasiahahmo. Fingolfin on "noldor"-sukuinen haltia.


title: Fingolfin

text: Fingolfinin isä oli koko "noldorin" alkuperäinen johtaja ja kuningas, Finwë, joka johti "noldorin" Keski-Maasta Valinoriin. Melkor Morgoth vihasi suuresti Finwëä ja tappoi hänet lopulta. Finwëllä oli myös kaksi muuta poikaa, joista Feänor oli vanhin ja Finarfin nuorin, Fingolfinin ollessa keskimmäinen. Finwën kuoltua ja Morgothin varastettua Silmarilit Feänor johti noldorin maanpakoon Beleriandiin. Siellä Feänor kuoli, jolloin Fingolfinista tuli "noldorin" korkea kuningas. Dagor Bragollachin jälkeen Fingolfin menetti kaiken toivon "noldorin" menestykseen, totesi kaiken olevan hyödytöntä ja ratsasti kaksintaisteluun Morgothia vastaan. Hän haavoitti Morgothia seitsemästi, mutta lopulta kompastui epätasaisella alustalla, jolloin Morgoth laski jalkansa haltiakuninkaan niskalle. Vielä viimeisellä epätoivoisella iskullaan hän kuitenkin sai iskettyä Morgothia jalkaan. Sen jälkeen Morgoth tappoi Fingolfinin, jolloin "noldorin" korkeaksi kuninkaaksi tuli hänen poikansa Fingon. Hänen muut lapsensa olivat Turgon, Aredhel ja Argon.


title: Fingolfin

text: 1-J.R.R. Tolkien: Silmarillion


title: Amina Rizk

text: Amina Mohammed Rizk (vaihtoehtoinen kirjoitusmuoto Amina Rizq, ; 15. huhtikuuta 1910 Tanta – 24. elokuuta 2003 Kairo) oli egyptiläinen näyttelijä, joka näytteli yli 80 vuotta kestäneen uransa aikana 500 näytelmässä ja yli 150 elokuvassa.


title: Amina Rizk

text: Vuonna 1924 Rizk esitti 14-vuotiaana pääroolia Youssef Wahbyn johtaman Raamsis Troupen näytelmässä "Rasputin". 1920-luvulla hän näytteli useissa mykkäelokuvissa, kuten vuoden 1929 elokuvassa "Suad el-Ghagariyah". Vuonna 1932 hän oli pääosassa Egyptin ensimmäisessä äänielokuvassa "Awlad el zawat" (”aristokraattien pojat”). Toisen maailmansodan jälkeissä elokuvissa Rizkillä oli yleensä äidin rooli, erityisesti Nobel-palkinnon voittaneen Naguib Mahfouzin teosten filmatisoinneissa. Vuonna 1944 Rizk voitti valtionpalkinnon roolistaan elokuvassa "El Boassa", joka oli sovitus "Kurjista".


title: Amina Rizk

text: Rizk ei koskaan avioitunut. Vuonna 1997 Egyptin presidentti Hosni Mubarak myönsi hänelle kunniaviran maan parlamentin ylähuoneeseen.


title: Wang Xiaohong

text: Wang Xiaohong (, ) on kiinalainen entinen uimari ja olympiahopeamitalisti. Hän voitti Barcelonan kesäolympialaisissa 1992 olympiahopeaa 200 metrin perhosuinnissa, häviten vain Yhdysvaltain Summer Sandersille. Wang edusti maataan myös Soulin kesäolympialaisissa vuonna 1988.


title: Wang Xiaohong

text: Wang on 172 senttimetriä pitkä ja painoi aktiiviurallaan 66 kilogrammaa.


title: Mátala

text: Mátala () on Kreikan kylä, joka sijaitsee Kreetan saarella ja kuuluu Faistóksen kuntaan, Iraklionin alueyksikköön ja Kreetan alueeseen. Se kuului aiemmin Tympákin kuntaan ja vuodesta 2011 lähtien Faistóksen kunnan Tympákin kunnallisyksikköön. Kylän väkiluku on 67 (vuonna 2011).


title: Mátala

text: Mátala on osa Pitsídian kyläyhdyskuntaa ja sijaitsee Libyanmereen kuuluvan Messaránlahden rannalla, pienemmän hevosenkengänmuotoisen lahden pohjukassa. Asukkaista monet muuttavat talveksi sisämaahan joko Pitsídiaan tai Moírekseen.


title: Mátala

text: Minolaisella kaudella Mátala oli Faistoksen palatsikeskuksen satama. Lähellä kylää sijaitsevat Faistoksen lisäksi myös Agía Triádan minolaisaikaisen asutuksen rauniot. Kreikkalaisen mytologian mukaan Kreetalla syntynyt ja kasvanut ylijumala Zeus kantoi prinsessa Europan härän muodossa Kreetalle, jossa he rantautuivat Mátalassa. Sieltä he jatkoivat Gortyniin, jossa Zeus makasi Europan.


title: Mátala

text: Mátala tunnetaan ihmisten hiekkakiveen kaivamista luolistaan. Kristityt ja roomalaiset ovat käyttäneet niitä aikoinaan mahdollisesti hautoina. 1960- ja 1970-luvulla luolat olivat hippien asuttamia. Hippejä Euroopasta ja Yhdysvalloista saapui Mátalaan. Muun muassa Janis Joplinin, Bob Dylanin ja Joni Mitchellin kerrotaan asuneen luolissa aikoinaan. Sittemmin viranomaiset häätivät hipit luolista, sillä he eivät sopineet pakettimatkailun kanssa yhteen. 2000-luvun ensimmäisellä vuosikymmenellä yksi Mátalan luolista oli vielä asuttu.


title: Mátala

text: Nykyisin Mátala on rantalomakohde, jossa on tavernoita, ravintoloita ja hotelleja. Kylässä on myös tori. Pituutta Mátalan uimarannalla on 250 metriä ja leveyttä 45 metriä. Rannan tuntumassa elää muun muassa mustekaloja, mureenoja ja rauskuja. Lähellä Mátalaa sijaitsee Kókkini Ámmoksen ranta, jota jotkut nykyisin kutsuvat hippirannaksi. Viiden kilometrin päässä kylästä sijaitsee seitsemän kilometrin pituinen ranta, jolla pesivät merikilpikonnat.


title: Fredrik Thordendal

text: Fredrik Thordendal (s. 11. helmikuuta 1970) on ruotsalainen kitaristi, joka tunnetaan parhaiten metalliyhtye Meshuggahin soolokitaristina. Thordendal toimii myös soolouralla, ja on julkaissut soolona "Fredrik Thordendal's Special Defects" -nimen alla albumin "Sol Niger Within" vuonna 1997.


title: Fredrik Thordendal

text: Thordendal soittaa pääasiassa Ibanezin 7- ja 8-kielisiä kitaroita, muun muassa kustomoitua 8-kielistä Ibanez RG-mallia. Ennen hän soitti myös Nevbornin 8-kielisiä, mutta ne eivät Fredrikin mukaan pysyneet vireessä.


title: Fredrik Thordendal

text: Meshuggah


title: Carlo Facetti

text: Carlo Giovanni Facetti (s. 25. kesäkuuta 1935 Cormano) on entinen italialainen autourheilija.


title: Carlo Facetti

text: Facetti kilpaili vuodesta 1964 lähtien Italian ja Euroopan Formula 2 ja Formula 3 -sarjoissa sekä vakioautoluokissa. Lisäksi hän ajoi myös Le Mansin 24 tunnin ajoja vuosina 1968, 1970 sekä 1973-74.


title: Carlo Facetti

text: Facetti osallistui yhteen Formula 1 -osakilpailuun kaudella 1974, Italian GP:hen. Hän kuitenkin karsiutui eikä päässyt starttaamaan kilpailuun. Hän ajoi Scuderia Finotto -tallin Brabham-autolla.


title: Carlo Facetti

text: Facetti palasi Formula 1:ten jälkeen vuonna 1975 ajamaan vakioautoja. Hän voitti vuonna 1979 FIA:n vakioautosarjan mestaruuden. Hän teki myös paluun Le Mansin ajoihin, joissa ajoi vuosina 1975, 1980-81 sekä 1983-84


title: Carlo Facetti

text: Facettin isä Piero Facetti oli myös kilpa-ajaja, joka ajoi Italiassa järjestettävissä kilpailuissa 1930-1950-luvuilla.


title: Nikolai Marr

text: Nikolai Jakovlevitš Marr (, ; 6. tammikuuta 1865 Kutaisi – 20. joulukuuta 1934 Leningrad) oli filologi, arkeologi ja kielitieteilijä. Hänet tunnetaan Neuvostoliiton kielitiedettä 1930–1940-luvuilla hallinneen marrismin (”jafetidologia” tai ”uusi oppi kielestä”) kehittäjänä.


title: Nikolai Marr

text: Nikolai Marrin isä oli Kutaisin kasvitieteellisen puutarhan perustaja, skotlantilainen James Marr, joka yli 80-vuotiaana meni uudestaan naimisiin nuoren georgialaisnaisen kanssa. Nikolai vietti lapsuutensa Georgiassa ja kiinnostui vieraista kielistä opiskellessaan Kutaisin lukiossa. Vuonna 1888 hän valmistui Pietarin yliopiston itämaisesta tiedekunnasta, vuodesta 1891 lähtien työskenteli siellä lehtorina, vuodesta 1902 professorina ja vuodesta 1911 tiedekunnan dekaanina. Vuonna 1912 Marrista tuli Venäjän tiedeakatemian akateemikko. Vuosina 1918–1934 hän toimi Aineellisen kulttuurin historian akatemian johtajana, vuosina 1921–1934 perustamansa tiedeakatemian Jaafettisen instituutin (vuodesta 1931 Kielen ja ajattelun instituutti) johtajana, vuosina 1926–1930 nykyisen Venäjän kansalliskirjaston johtajana ja vuosina 1930–1934 Neuvostoliiton tiedeakatemian varapresidenttinä.


title: Nikolai Marr

text: Uransa alkuvaiheessa Marr toimi armenian ja georgian kielten kirjallisten muistomerkkien tutkijana. Hän tutki menestyksekkäästi myös muita kaukasialaisia kieliä sekä Kaukasian kansojen historiaa, arkeologiaa ja kansatiedettä. Kartvelilaisia kieliä tutkiessaan Marr kehitti tieteellisesti perusteettoman hypoteesin kaukasialaisten, seemiläisten, baskinja monien Välimeren alueen muinaisten kielten sukulaisuudesta (ns. jaafettilaiset kielet). Samalla hän hylkäsi vertailevan indoeurooppalaisen kielentutkimuksen metodit ja julisti kaiken perinteisen kielitieteen vanhentuneeksi ja marksismin vastaiseksi.


title: Nikolai Marr

text: Marrin vuonna 1923 esittämä ”uusi oppi kielestä” oli ristiriitainen ja muuttui jatkuvasti. Sen tärkeimpiä periaatteita olivat: 1) Kantakieliin perustuvan kielisukulaisuuden hylkääminen. Kielet risteytyvät keskenään ja kehittyvät kohti tulevaisuuden kommunistisen yhteiskunnan yhteistä kieltä; 2) ”Stadiaaliteoria”: kaikki kielet käyvät läpi samat kehitysvaiheet yhteiskunnan taloudellisessa kehityksessä tapahtuvien muutosten vaikutuksesta; 3) ”Kielellinen paleontologia”: jokaisesta kielestä voidaan löytää aikaisempien kehitysvaiheiden jäänteitä, jotka pohjimmiltaan perustuvat neljään alkuperäiseen elementtiin "sal, ber, jon" ja "roš".


title: Nikolai Marr

text: 1920-luvun lopulla Marrin oppi julistettiin Neuvostoliitossa ainoaksi oikeaksi ja marksilaiseksi kielitieteen muodoksi. Sen pohjalta muodostunut ideologinen ja hallinnollinen rakennelma vaikeutti monien lingvistien toimintaa ja teki historiallis-kielitieteellisen tutkimuksen käytännössä mahdottomaksi. Marrin kuoleman jälkeen hänen oppilaansa palasivat akateemikko Ivan Meštšaninovin johdolla perinteisempiin tutkimusmenetelmiin, mutta marrismi säilyi kielitieteen virallisena ideologiana. Vuosien 1948–1950 kosmopolitismin vastaisen kampanjan aikana se johti uusiin kielitieteilijöiden vainoihin.


title: Nikolai Marr

text: Marrismi hylättiin Stalinin johdolla Pravdassa vuonna 1950 käydyssä ”kielitieteellisessä keskustelussa”. Sen jälkeen neuvostoliittolaisessa kielitieteessä palattiin klassisen vertailevan kielentutkimuksen metodeihin. Nykyään tieteellistä merkitystä on lähinnä Marrin varhaisilla filologisilla ja arkeologisilla tutkimuksilla.


title: Raision vaakuna

text: Raision vaakuna on saanut aiheensa Martinus Toursilaisesta, Pyhästä Martista, joka oli pitäjän keskiaikaisen kivikirkon suojeluspyhimys.


title: Raision vaakuna

text: Vaakunan selitys on: ”Hopeakentässä punaisella hevosella ratsastava P. Martti leikkaamassa miekallaan kappaletta viitastaan. Pyhimyksen kasvot ja kädet luonnonväriä; puku sininen, viitta ja saappaat punaiset, miekka hopeaa sekä sädekehä ja tukka kultaa. Hevosen varustus ja varukset kultaa.” Vaakunan on suunnitellut Olof Eriksson, ja se vahvistettiin käyttöön 23. huhtikuuta 1954.


title: Kirkkolippu

text: Kirkkolippu () on ortodoksinen jumalanpalvelusväline. Sitä käytetään ristisaatoissa aina parittain.


title: Kirkkolippu

text: Kirkkolippu periytyy suoraan niistä roomalaisista ristitunnuksin varustetuista "Labarum"-lipuista, joita keisari Konstantinus Suuri käytti Mulviuksen sillan taistelussa saadessaan voiton Maxentiuksesta.


title: Kirkkolippu

text: Liput otettiin jo varhain osaksi kristillistä jumalanpalvelusta idässä, koska Konstantinus siirsi pääkaupunkinsa Konstantinopoliin jo varhain.


title: Kirkkolippu

text: Liput kehittyivät nykyiselleen ensin Bysantin ja sittemmin keisarillisen Venäjän hoveissa.


title: Kirkkolippu

text: Kirkkolippu on useimmiten malliltaan standaari: lippu on pystysuuntainen ja kiinnitetty vaakasuoraan poikkipuuhun, joka ripustetaan nyöreillä tai joskus ketjuilla varsinaiseen kantotankoon. Lipuissa on juhlaikoneita, merkittävimpinä Kristuksen ylösnousemusikoni ja Kristuksen kasteen ikoni. Katedraaleissa voi kirkkolippuja olla useitakin pareja, joista arvokkaimmat ovat vain esillä mutta eivät varsinaisesti käytössä. Hangon ortodoksisessa kirkossa on hyvin kauniit kirkkoliput, jotka on tehnyt taiteilija Ina Colliander.


title: Kirkkolippu

text: Helsingin ortodoksisen hautausmaan uudessa kirkossa kirkkoliput ovat puisia: ne ovat n. 40 x 40 cm kokoisia kaksipuolisia ikoneita jotka on kiinnitetty noin kaksimetrisiin kantovarsiin toisesta pystyreunasta; vapaassa reunassa on koko reunan mittainen kangasviiri. Tankojen huippuhelana on tyylitelty vihkiristi.


title: Kirkkolippu

text: Joissakin kirkoissa, muun muassa Uspenskin katedraalissa Helsingissä, on myös metallisia kiinteästi tangon sivulle kiinnitettyjä kirkkolippuja. Niitä käytettiin ristisaatoissa vielä 1980-luvun loppupuolella, jolloin yhtä tällaista kantoi kolme miestä: varsinaiseen tankoon liittyy kaksi nivelöityä sivutukea. Lisäksi katedraalissa on kaksi muutakin paria kulta- ja hopeakirjailulla brokadista tehtyjä kirkkolippuja, mutta niitä ei ole sotien jälkeen käytetty, koska ne ovat liian arvokkaita. Niitä vain pidetään esillä. Brokadiset kirkkoliput konservoitiin 1980-luvulla.


title: Kirkkolippu

text: Metallisten lippujen käyttö loppui, kun todettiin että liput alkoivat olla jo liian hauraassa kunnossa ja tilalle hankittiin uudet huomattavasti kevytrakenteisemmat standaarimalliset. Näiden uusien lippujen ikonit on sijoitettu muovisiin taskuihin, jotta niitä voidaan vaihtaa kunkin juhlan aiheen mukaan.


title: Kirkkolippu

text: Käytäntö on levinnyt sittemmin muihinkin seurakuntiin. Näitä uusimallisia horugveja hankittiin kokeilujen onnistuttua useimpiin muihinkin kirkkoihin ja kappeleihin, mm. Mellunmäen Pyhittäjä Aleksanteri Syväriläisen kappeliin.


title: Kirkkolippu

text: Helsingin ortodoksinen seurakunta on teettänyt kirkkolipun mallisen pöytästandaarin, jota jaetaan tunnustuksena ansioituneille seurakunnan työntekijöille, seurakuntalaisille ja yhteistyökumppaneille. Sitä kutsutaan nimellä Seurakunnan horugvi.


title: Jack Fairman

text: John 'Jack' Fairman (15. maaliskuuta 1913 Horley – 7. helmikuuta 2002 Rugby) oli brittiläinen F1-kuljettaja.


title: Jack Fairman

text: Fairman opiskeli insinööritieteitä ja työllistyi opintojensa jälkeen Daimlerin Coventryn tehtaalle asentajaksi. Ajotuntumaa hän sai siirtyessään Armstrong-Siddeleyhin testikuljettajaksi. Fairmanin moottoriurheilu-ura alkoi jo ennen toista maailmansotaa, kun hän kilpaili Alvis 12/50 -sarjassa vuonna 1934. Sodan alettua Fairman palveli Kuninkaallisessa Tankkirykmentissä. Sodan jälkeen Fairman ajoi muun muassa Bristolin, Jaguarin, Ecurie Ecossin sekä Aston Martinin tiimeissä. Fairman voitti vuoden 1959 Nurburgringin 1 000 kilometrin ajon Stirling Mossin kanssa, sekä Touring Trophyn Goodwoodissa.


title: Jack Fairman

text: Fairman osallistui aluksi Formula 1 -sarjan ulkopuolisiin kilpailuihin vuonna 1952 ja kolmeentoista F1-osakilpailuun kausina 1953 ja 1955–1961. Hän saavutti viisi MM-pistettä kaudella 1956 ajamalla pisteille Britannian ja Italian GP:ssä 1956.


title: Jack Fairman

text: Fairman on viimeinen F1-kuljettaja, joka osallistui F1-kilpailuun etumoottorisella autolla, ja ensimmäinen nelivanteisella autolla. Fairmanin viimeinen kilpailu oli vuoden 1963 MM-sarjaan kuulumaton Imolan Kaupunki GP, jossa hän ajoi Porschen valmistamalla Ecurie Maarsbergenin autolla.


title: Jack Fairman

text: Formula 1:sten jälkeen Fairman siirtyi ajamaan urheiluautoja, joissa otti useita voittoja, kunnes lopetti ajamisen vuonna 1963 keskittyäkseen insinööritoimitonsa johtamiseen. Wetherspoonin pubiketju avasi Fairmanin mukaan nimetyn pubin Horleyhyn 12.helmikuuta 2007.


title: Chuck Eidson

text: Chuck Eidson (s. 10. lokakuuta 1980 Summerville) on yhdysvaltalainen koripalloilija, joka edustaa nykyisin UNIKS Kazania.


title: Chuck Eidson

text: Eidson pelasi lukiokoripalloa Pinewoodin lukiossa ja aloitti yliopistokoripallon pelaamisen Etelä-Carolinan yliopistossa. Hän pelasi vuonna 2003 NBA:n kesäliigaa Orlando Magicin paidassa, jonka jälkeen hän oli vähän aikaa Boston Celticsin kanssa. Eidson siirtyi pelaamaan Florida Flamesiin D-liigaa yhdeksi kaudeksi. Kauden jälkeen hän pelasi kesällä 2004 uudestaan kesäliigaa Cleveland Cavaliersin paidassa.


title: Chuck Eidson

text: Eurooppaan Eidson siirtyi kaudeksi 2004-2005, jolloin hän siirtyi Giessen 46ersiin. Hän johdatti joukkueensa aina välieriin saakka, jonka ansiosta hänet nimettiin kauden arvokkaimmaksi pelaajaksi.


title: Chuck Eidson

text: Kesällä 2005 hän pelasi uudestaan kesäliigaa, tällä kertaa Los Angeles Clippersin paidassa. Hän jatkoi vielä yhden kauden Giessenissä ennen siirtymistään Strasbourgiin. Hän pelasi Ranskassa ainoastaan yhden kauden ja siirtyi BC Lietuvos Rytasiin. Eidson pelasi Rytasissa kaksi kautta, jolloin hän pelasi myös ensi kertaa Euroliigaa. Kaudella 2008–2009 Eidson pelasi ULEB Eurocupia ja hänet valittiin sarjan arvokkaimmaksi pelaajaksi Eidson valittiin kaudella 2008–2009 Baltian liigan finaalien parhaaksi pelaajaksi. Lisäksi hän johdatti Rytasin sekä Eurocupin, Baltian liigan, että Liettuan liigan mestariksi.


title: Chuck Eidson

text: Kauden 2008–2009 jälkeen hän teki Maccabi Tel Avivin kanssa kahden vuoden sopimuksen. Hän voitti seuran kanssa kaksi kertaa cup-mestaruuden sekä kaudella 2010–2011 Israelin-mestaruuden. Kaudeksi 2011–2012 Eidson siirtyi FC Barcelonaan, joka voitti samana kautena Espanjan-mestaruuden. Vuonna 2012 hän siirtyi UNIKS Kazaniin.


title: HMS Leviathan (R97)

text: HMS Leviathan oli Britannian Kuninkaallisen laivaston Majestic-luokan lentotukialus, jonka köli laskettiin 18. lokakuuta 1943 Swan Hunterin telakalla. Aluksen laski vesille 7. kesäkuuta 1945 Kentin herttuatar, mutta toisen maailmansodan päättyessä aluksen rakentaminen keskeytettiin ja luokan muista aluksista poiketen se ei koskaan valmistunut tilaajan puuttuessa.


title: HMS Leviathan (R97)

text: Alus hinattiin heinäkuussa 1946 Portsmouthiin ja se kiinnitettiin laituriin No3 vuoteen 1961 saakka, minkä jälkeen alus siirrettiin poijuun Fareham Creekiin. Aluksen merikelpoisuudesta liikkui runsaasti huhuja tämän jälkeen. Sen moottorit poistettiin ja asennettiin 1966 Alankomaiden laivastolle siirrettävään Hr. Ms. Karel Doormaniin. Alus hinattiin Portsmouthista 1968 romutettavaksi.


title: Psychophysical

text: Psychophysical on suomalaisen yhtyeen Honey B and the T-Bones kahdeksas albumi.


title: Monomania

text:
Monomania (kreik. "mono", yksi ja "mania", pakkomielle) on itsepintaista yhden asian ajattelemista tai tavoittelua.
Monomaniaa poteva ajattelee vain yhdenlaisia ajatuksia päiväkausia.


title: Monomania

text: Edgar Allan Poen novellissa "Berenice" päähenkilö Egaeus ei voi ajatella muuta kuin rakastettunsa hampaita.


title: Lexie Grey

text: Tri. Alexandra Caroline "Lexie" Grey on fiktiivinen hahmo ABC:n tv-sarjasta Greyn anatomia, jossa häntä näyttelee Chyler Leigh. Hahmosta tuli yksi sarjan päähenkilöistä neljännellä kaudella.


title: Lexie Grey

text: Lexie on Thatcher Greyn ja tämän toisen vaimon, Susanin, tytär. Hänellä on pikkusisko Molly Grey Thompson ja isosiskopuoli Meredith Grey, joka on Thatcherin ja tämän ensimmäisen vaimon, tri. Ellis Greyn tytär. Lexie valmistui Harvardin lääketieteellisestä ennen pääsyään Seattle Gracen harjoitteluohjelmaan. Hän oli lukiossa suosittu oppilas, päättäjäisten kuningatar ja luokkansa priimus. Tiedetään myös, että hän hyppäsi kolmannen luokan yli ala-asteella, ja että hänellä on valokuvamuisti.


title: Lexie Grey

text: Lexie mainitaan yhdessä 2. tuotantokauden jaksossa, jossa hänen raskaana oleva siskonsa Molly on tuotu Seattle Gracen sairaalaan leikkaukseen, joka auttaa vauvaa hengittämään. Kun Meredith puhuu Mollylle, tämä mainitsee siskonsa opiskelevan lääkäriksi Harvardissa.


title: Lexie Grey

text: Lexie esitellään kolmannen tuotantokauden jaksossa, jossa hän tapaa Derek Shepherdin Joen baarissa. Hänen äitinsä Susan kuolee yllättäen kun Lexie on juuri aloittamassa Massachusetts General Hospitalin harjoitteluohjelmassa. Lexie tekee ensimmäisen esiintymisensä Seattle Gracessa esitellessään itsensä George O'Malleylle, joka tajuaa Meredithin ja Lexien yhteyden.


title: Lexie Grey

text: Lexie muuttaa Seattleen ja aloittaa harjoittelun Seattle Gracessa. Hänestä tulee yksi Cristina Yangin harjoittelijoista. Hän yrittää tutustua lukuisia kertoja sisareensa Meredithiin, joka ei kuitenkaan halua olla Lexien kanssa missään tekemisissä. Meredith näkee Lexien elämän sellaisena kuin hänen omansa olisi ollut, jollei hänen isänsä olisi lähtenyt.


title: Lexie Grey

text: Lexie päätyy seksisuhteeseen Alex Karevin kanssa ja suuttuu hänelle saatuaan tietää tällä olevan vielä tunteita entistä tyttöystäväänsä Rebecca Popea kohtaan. Lexien ja erään potilaan, Nickin, välille syntyy side ja Nick myöntääkin pitävänsä Lexiestä; hän kuitenkin kuolee Lexien käsiin. Sen seurauksena Meredith päättää tutustua Lexieen ja korjata heidän suhteensa. Sen jälkeen heidän suhteensa pysyy hyvänä.


title: Lexie Grey

text: Lexie saa tietää Georgen uusivan harjoitteluvuottaan, sillä tämä ei läpäissyt koettaan. Lexie auttaa pitämään sen salassa toisilta harjoittelijoilta, ja Lexien ja Georgen välille syntyy ystävyyssuhde. George muuttaa Lexien luo Izzien potkaistua tämän ulos. Neljännen kauden lopussa Lexie ja George suutelevat pikaisesti.


title: Lexie Grey

text: George läpäisee uusintakokeensa ja alkaa kohdella Lexietä vähemmän kunnioittavasti. Lexie on rakastunut Georgeen, mutta tämä on yksipuolista. Mark Sloan huomaa tämän ja vannoo, ettei hän olisi yhtä julma, jos Lexie tunnustaisi hänelle tunteensa. Mark alkaa käyttäytyä ystävällisemmin Lexietä kohtaan, jonka takia George luulee heidän harrastavan yhdessä seksiä.


title: Lexie Grey

text: Lexie diagnosoi potilaan vaivan, jolla on ollut valtavaa kipua useamman vuoden ajan, ja saa hieman tunnustusta kollegoiltaan. Lexie perustaa muiden harjoittelijoiden kanssa 'opetuskerhon', jossa he oppivat laittamaan toisilleen IV:n, jne. Uusi harjoittelija, Sadie, joka on Meredithin vanha ystävä, tulee Seattle Graceen. Lopulta 'opetsuskerhossa' tapahtuu vahinko, joka melkein vie Sadien hengen.


title: Lexie Grey

text: Lexien ja Markin platoninen suhde muuttuu pian romanssiksi, vaikkei Mark sitä heti myönnäkkään. Kun Mark vihdoin myöntää olevansa rakastunut ja välittävänsä Lexiestä oikeasti hän päättää kertoa asiasta ensin Derekille. Sen seurauksen Mark ja Derek joutuvat hirveään tappeluun.


title: Lexie Grey

text: Seuraavassa jaksossa Lexie yrittää saada Markin juttelemaan Derekille, mutta tämä ei suostu. Myöhemmin Lexie sanoo Markille tietävänsä kaikkien olevan heitä vastaan, ja että heidän mahdollisuus pysyä parina on hyvin pieni, mutta hän haluaa kuitenkin yrittää.


title: Lexie Grey

text: Kauden lopussa Mark on ostamassa asuntoa ja pyytää Lexietä muuttamaan kanssaan yhteen, mutta Lexien mielestä sen aika ei ole vielä, joten Mark päättää ostaa uuden asunnon vain itselleen.


title: Lexie Grey

text: Kauden viimeisessä jaksossa George joutuu auto-onnettomuuteen, ja hänet tuodaan sairaalaan vaikeasti loukkaantuneena. Lääkärit yrittävät elvyttää häntä.


title: Lexie Grey

text: Yritykset elvyttää George epäonnistuvat, ja hän kuolee. Georgen kuolema on traaginen ja vaikea Lexielle ja muille hänen ystävilleen.


title: Lexie Grey

text: Mark ostaa asunnon Callie Torresin naapurista, mikä ärsyttää Lexietä. Markin ja Callien läheiset välit häiritsevät häntä, kunnes Callie onnistuu vakuuttamaan Lexien siitä, että hän ja Mark ovat vain ystäviä. Tämän jälkeen Lexie suostuu viimein muuttamaan yhteen Markin kanssa.


title: Lexie Grey

text: Markin ja Lexien suhteeseen tulee pian uusia ongelmia, kun käy ilmi, että Markilla on 18-vuotias tytär, jota hän ei ole tavannut koskaan aiemmin. Markin tytär Sloan tulee sairaalaan tapaamaan Markia. Mark ei tiedä miten suhtautua tyttäreen, mutta hän suostuu majoittamaan tämän asunnossaan. Lexie suostuu vastentahtoisesti Sloanin läsnäoloon. Myöhemmin käy ilmi, että Sloan on raskaana, ja hän on etsinyt tukea Markilta koska hänen äitinsä on heittänyt hänet ulos.


title: Lexie Grey

text: Lexien ja Meredithin isä Thatcher joutuu sairaalaan alkoholismista johtuvan maksasairauden takia, ja tarvitsee maksansiirron. Lexie suostuu luovuttamaan osan omaa maksaansa, mutta käy ilmi, ettei hän sovi luovuttajaksi. Lexie taivuttelee Meredithin luovuttajaksi, koska muita sopivia ehdokkaita ei ole. Leikkaus onnistuu ja Thatcher paranee.


title: Lexie Grey

text: Markin ja Sloanin välit lähentyvät ja Mark tarjoaa Sloanille ja hänen lapselleen pysyvää asuinpaikkaa luonaan. Lexie ei kuitenkaan suostu tähän. Mark ei suostu muuttamaan mieltään, ja Markin ja Lexien suhde päättyy. Erosta ahdistuneena Lexie päätyy yhden yön suhteeseen Alex Karevin kanssa.


title: Lexie Grey

text: Lexie päättää myöhemmin jatkaa suhdetta Alexin kanssa, ja suhteesta tulee vakavampi. Sloan muuttaa pois Markin luota ja päättää antaa lapsensa adoptioon. Mark haluaa palata yhteen Lexien kanssa, ja sanoo tälle, että voisi ruveta tämän aviomieheksi. Lexie ei vastaa tähän mitään.


title: Lexie Grey

text: Kauden viimeisessä jaksossa Seattle Gracen sairaalaan saapuu Lexien, Derekin ja Webberin edesmenneen potilaan leski Gary Clark. Clark syyttää heitä vaimonsa kuolemasta ja päätyy ampumaan useita ihmisiä, mm. Alexia. Lexie itse onnistuu pakenemaan, ja Lexie ja Mark yrittävät pelastaa Alexin hengen. Lexie sanoo rakastavansa Alexia. Houraileva Alex luulee Lexietä ex-vaimokseen Izzieksi, ja pyytää tätä olemaan lähtemättä. Lexie alkaa itkien esittää Izzietä. Alex viedään lopulta toiseen sairaalaan ja selviää hengissä.


title: Lexie Grey

text: Lexie on traumatisoitunut ampumavälikohtauksen jälkeen ja saa hermoromahduksen töissä. Mark pakottaa hänet psykiatriseen hoitoon. Alex jättää Lexien, koska ei halua olla tekemisissä psyykkisesti sairaiden naisten kanssa aiempien kokemusten takia. Lexie pääsee kotiin muutaman päivän päästä ja saa luvan palata töihin.


title: Lexie Grey

text: Lexie tulee mustasukkaiseksi, kun Meredith alkaa viettää enemmän aikaa April Kepnerin kanssa. Meredith vakuuttaa hänet siitä, että Lexiekin on tärkeä. Markin ja Lexien välit ovat kireät, mutta muuttuvat vähitellen ystävällisempään suuntaan. Samaan aikaan Jackson Avery ihastuu Lexieen.


title: Lexie Grey

text: Lexielle tulee riitaa sairaanhoitaja Elin kanssa potilaan hoidosta. Mark lupaa auttaa Lexietä, jos Lexie lähtee hänen kanssaan drinkille. Mark tarjoaa Elille lippuja korisotteluun, jos tämä on mukana juonessa. Eli voittaa riidan ja käy ilmi, että hän oli oikeassa potilaan suhteen. Lexie lähtee drinkille, mutta pyytää ensin Jacksonia hakemaan hänet kesken pois keksityn hätätapauksen nojalla. Baarissa Mark ja Lexie tekevät sovinnon ja Lexie lähettää Jacksonin pois. Lexie ja Mark palaavat yhteen, mutta eroavat pian uudelleen, kun Lexie saa tietää, että Callie on raskaana Markille yhden illan jutun seurauksena.


title: Lexie Grey

text: Meredithin ja Lexien isä tulee sairaalaan mukanaan uusi tyttöystävä. Lexie ei hyväksy suhdetta, koska nainen on hänen ikäisensä. Meredith pyytää häntä olemaan suvaitsevaisempi. Mark lahjoo Jacksonin ottamaan selvää, mikä Lexietä vaivaa. Jackson suostuu, muttei paljasta Lexien asioita Markille. Lexie on isänsä ja Markin takia alamaissa kunnes Jackson vakuuttaa hänelle, että ihmisellä on useampi kuin yksi sielunkumppani. Jackson tunnustaa tunteensa Lexielle, ja pari alkaa seurustella. Heidän tiivis yhdessäolonsa häiritsee kämppiksenä asuvaa Aprilia.


title: Lexie Grey

text: Raskaana oleva Callie joutuu auto-onnettomuuteen ja on vähällä kuolla. Lexie lohduttaa Markia, kunnes selviää, että Callie selviytyy. Jackson sanoo Lexielle, ettei aio odottaa tätä, jos Lexiellä on yhä tunteita Markia kohtaan. Lexie sanoo lähtevänsä kotiin Jacksonin kanssa. Kauden päätösjaksossa Mark sanoo Jacksonille luovuttavansa Lexien tälle. Lexie kertoo Markille rakastavansa yhä tätä, mutta käskee Markia pysymään etäällä, koska hän haluaa olla onnellinen. Lexie sanoo Jacksonin tekevän hänet onnelliseksi ja palaa tämän luo.


title: Lexie Grey

text: Lexie seurustelee edelleen Jacksonin kanssa, mutta suhde hajoaa, kun Jackson tajuaa Lexien rakastavan edelleen Markia. Lexie kertoo tunteistaan Markille, mutta mies ei ehdi vastata mitään, sillä Julia saapuu paikalle.


title: Lexie Grey

text: Kauden lopussa Lexie matkustaa Markin, Arizonan, Derekin, Meredithin ja Cristinan kanssa Boiseen avustamaan paikallista sairaalaa leikkauksessa. Lentokone, jolla he matkustavat, putoaa metsään, ja Lexie jää jumiin siitä irronneen siiven alle. Cristina ja Mark yrittävät siirtää siipeä hänen päältään, mutta Cristina ja Lexie ymmärtävät, ettei häntä voida enää pelastaa. Mark kieltäytyy luovuttamasta.


title: Lexie Grey

text: Viimein Mark ymmärtää Lexien olevan kuolemaisillaan ja ottaa häntä kädestä kiinni kertoen, että rakastaa häntä - että on aina rakastanut ja tulee aina rakastamaan. Mark kertoo hänelle elämästä, joka heidän kahden oli tarkoitus viettää yhdessä, ja Lexie kuolee hymy kasvoillaan juuri, kun Meredith ja Cristina saapuvat heidän luokseen.


title: Lexie Grey

text: ABC - Grey's Anatomy - Lexie Grey Greyn anatomian virallisilla sivuilla


title: Russell Haswell

text: Russell Haswell (s. 1970 Coventry, Iso-Britannia) on brittiläinen nykytaiteilija. Haswell tunnetaan parhaiten äänitaiteestaan, joka voidaan luokitella kokeelliseksi elektroniseksi ja noise-musiikiksi. Hän on työskennellyt myös käsitetaiteen ja videotaiteen alueilla.


title: Russell Haswell

text: Haswell on tehnyt yhteistyötä muun muassa Masami Akitan, Richard D. Jamesin, Mika Vainion ja Florian Heckerin kanssa. Hecker ja Haswell ovat työskennelleet yhdessä vuodesta 2003 Iannis Xenakisin UPIC -syntetisaattorin kanssa, minkä tuloksia on esitetty elektroakustisesti esimerkiksi Frieze Art Fair -taidemessuilla.


title: Russell Haswell

text: Mego -levy-yhtiöllä julkaistu Haswellin debyyttialbumi "Live Salvage 1997-2000" sai mediataiteen Prix Ars Electronica -kilpailussa digitaalisen musiikin kunniamaininnan.


title: Supernatural (Honey B and the T-Bonesin albumi)

text: Supernatural on suomalaisen yhtyeen Honey B and the T-Bones seitsemäs albumi.


title: Malta-luokka (lentotukialus)

text: Malta-luokka oli toisen maailmansodan kokemusten mukaan rakennettu Britannian Kuninkaallisen laivaston tukialusluokka, johon kuului neljä lentotukialusta.


title: Malta-luokka (lentotukialus)

text: Alusten suunnitelmat perustuivat Audacious-luokan suunnitelmiin ja luokan alukset tilattiin kesällä 1943. Alkuperäiset suunnitelmista poiketen alukset laajennettiin varsinaisiksi tukialuksiksi, joissa oli kaksikerroksinen panssaroitu hangaari, mutta lopputuloksena oli kuitenkin yksi 460 jalkaa pitkä.


title: Malta-luokka (lentotukialus)

text: Vickers Armstrongilta tilattu "HMS Gibraltar" ja Fairfieldiltä tilattu "HMS Africa" peruutettiin välittömästi sodan päättyessä. John Brownilta tilattu "HMS Malta" ja Harland and Wolffilta tilattu "HMS New Zealand" peruutettiin vasta tammikuussa 1946. Yhtäkään aluksista ei keretty aloittamaan telakoilla.


title: Kiss: Psycho Circus – The Nightmare Child

text: KISS: Psycho Circus – The Nightmare Child on ensimmäisen persoonan ammuntapeli, jonka on kehittänyt Third Law Interactive ja julkaissut Gathering of Developers PC:lle elokuussa 2000. Peli perustuu Todd McFarlanen "KISS: Psycho Circus -sarjakuviin", jotka kertovat Kiss-yhtyeestä.


title: Shake Your Shimmy

text: Shake Your Shimmy on suomalaisen yhtyeen Honey B and the T-Bones kuudes albumi.


title: On the Loose

text: On the Loose on suomalaisen yhtyeen Honey B and the T-Bones viides albumi.


title: Matkijat (suku)

text: Matkijat ("Mimus") on matkijoiden heimoon kuuluva varpuslintusuku. Matkijoiden sukuun kuuluu BirdLifen mukaan 14 lajia. Toisissa lähteissä sukuun on esitetty eri lajimääriä.


title: Erich Probst

text: Erich Probst (5. joulukuuta 1927, Wien, Itävalta – 16. maaliskuuta 1988, Wien, Itävalta) oli itävaltalainen jalkapalloilija. Probst edusti maajoukkuetasolla Itävaltaa Sveitsin MM-kisoissa 1954 voittaen MM-pronssia. Turnauksessa Probst teki 6 maalia viidessä ottelussa. Hän oli turnauksen toiseksi paras maalintekijä yhdessä Josef Hügin ja Max Morlockin kanssa. Probst voitti Itävallan Bundesliigan neljästi (1951, 1952, 1954, 1956).


title: Tuulivoima Australiassa

text: Tuulivoima Australiassa on kasvava energianlähde. Vuonna 2016 maassa oli asennettua tuulivoimaa 4327 MW, mikä täyttää 5% maan sähkönkulutuksesta.


title: Tuulivoima Australiassa

text: Tuulipuistoja oli 27 vuonna 2006. Australian tuulipuistoja oli v. 2006 rakenteilla 521 MW, tarjousvaiheessa 165 MW ja suunnittelu hyväksytty 2327 MW. Määrä kasvoi 60 % kahdessa vuodessa. Australiassa oli tuulivoimaa 1 306 MW vuonna 2008. Australian tuulipuistoihin sisältyy:


title: Varsamaksu

text: Varsamaksu on hevosten jalostukseen ja kasvatukseen liittyvä käsite. Kun tamma astutetaan oriilla, maksetaan oriin omistajalle astutusmaksu. Yleensä hinnaltaan suurempi varsamaksu maksetaan varsan synnyttyä ja osoittauduttua elinkelpoiseksi, kuitenkin ennen kuin varsa tunnistetaan noin neljän kuukauden iässä. Oriin pitäjä antaa maksusta kuitin, joka toimii varsan syntymätodistuksena.. Astutusmaksu ja varsamaksu voidaan maksaa myös samalla kertaa, ja toisinaan varsamaksu maksetaan elävästä varsasta vasta syntymää seuraavana vuonna.


title: Varsamaksu

text: Kuolleena syntyneestä, elinkelvottomasta (esimerkiksi epämuodostuneesta) tai pian syntymän jälkeen kuolevasta varsasta varsamaksua ei peritä. Varsamaksua ei voida periä, mikäli tamman omistaja ei halua varsaa itselleen vaan sopimuksen mukaan "palauttaa" sen oriin omistajalle. Joillakin oreilla on niin sanottu varsatakuu: jos tamma ei tule tiineeksi tai jos tiineydestä ei synny elinkelpoista varsaa, tammanpitäjä saa astuttaa tammansa samalla oriilla seuraavana keväänä ilmaiseksi.


title: Children of the Dark Waters

text: Children of the Dark Waters on suomalaisen Eternal Tears of Sorrow -yhtyeen kuudes studioalbumi. Albumi julkaistiin toukokuussa 2009. Se nousi Suomen virallisen listan sijalle 19.